title: 2013/156/ES: Padomes Lēmums ( 2013. gada 21. marts ) par to, lai Eiropas Savienības vārdā parakstītu Nolīgumu starp Eiropas Savienību un Armēnijas Republiku par tādu personu atpakaļuzņemšanu, kuras uzturas neatļauti

text:
               27.3.2013

               LV

               Eiropas Savienības Oficiālais Vēstnesis

               L 87/1

         PADOMES LĒMUMS
   (2013. gada 21. marts)
   par to, lai Eiropas Savienības vārdā parakstītu Nolīgumu starp Eiropas Savienību un Armēnijas Republiku par tādu personu atpakaļuzņemšanu, kuras uzturas neatļauti
   (2013/156/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 3. punktu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2011. gada 19. decembrī pilnvaroja Komisiju uzsākt sarunas ar Armēniju par tādu personu atpakaļuzņemšanu, kuras uzturas neatļauti. Sarunas tika sekmīgi pabeigtas un Nolīgums starp Eiropas Savienību un Armēnijas Republiku par tādu personu atpakaļuzņemšanu, kuras uzturas neatļauti (“nolīgums”), tika parafēts 2012. gada 18. oktobrī.

               (2)

               Nolīgums būtu jāparaksta Savienības vārdā, ņemot vērā tā noslēgšanu.

               (3)

               Saskaņā ar 1. un 2. pantu Protokolā (Nr. 21) par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, minētās dalībvalstis nepiedalās šā lēmuma pieņemšanā un šis nolīgums tām nav saistošs un nav jāpiemēro.

               (4)

               Saskaņā ar 1. un 2. pantu Protokolā (Nr. 22) par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā un šis lēmums tai nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu starp Eiropas Savienību un Armēnijas Republiku par tādu personu atpakaļuzņemšanu, kuras uzturas neatļauti, ņemot vērā tā noslēgšanu (1).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   3. pants
   Šis lēmums stājas spēkā tā pieņemšanas dienā.

      Briselē, 2013. gada 21. martā

            Padomes vārdā –

            priekšsēdētājs

         P. HOGAN

      (1)  Nolīguma teksts tiks publicēts kopā ar lēmumu par tā noslēgšanu.


title: 2005/518/EK: Padomes Lēmums (2004. gada 22. novembris) par Pamatnolīguma parakstīšanu starp Eiropas Kopienu un Bosniju un Hercegovinu, ar ko nosaka vispārējos principus Bosnijas un Hercegovinas dalībai Kopienas programmās

text:
               22.7.2005

               LV

               Eiropas Savienības Oficiālais Vēstnesis

               L 192/8

         PADOMES LĒMUMS
   (2004. gada 22. novembris)
   par Pamatnolīguma parakstīšanu starp Eiropas Kopienu un Bosniju un Hercegovinu, ar ko nosaka vispārējos principus Bosnijas un Hercegovinas dalībai Kopienas programmās
   (2005/518/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 13., 71., 80., 95., 127., 137., 149., 150., 151., 152., 153., 157., 166., 175., 280. un 308. pantu saistībā ar tā 300. panta 2. punkta pirmās daļas otro teikumu,
   ņemot vērā Komisijas priekšlikumu,
   tā kā:

               (1)(2)

               Komisija Kopienas vārdā ir apspriedusi ar Bosniju un Hercegovinu pamatnolīgumu, ar ko nosaka vispārējos principus Bosnijas un Hercegovinas dalībai Kopienas programmās.Būtu jāparaksta 2004. gada 30. septembrī parafētais Nolīgums, paredzot tā noslēgšanu vēlāk,

         IR PIEŅĒMUSI ŠO LĒMUMU.
   Vienīgais pants
   Ar šo Padomes priekšsēdētājs tiek pilnvarots norīkot personu, kas ir tiesīga Eiropas Kopienas vārdā parakstīt Pamatnolīgumu starp Eiropas Kopienu un Bosniju un Hercegovinu, ar ko nosaka vispārējos principus Bosnijas un Hercegovinas dalībai Kopienas programmās, paredzot tā noslēgšanu vēlāk.

      Briselē, 2004. gada 22. novembrī

            Padomes vārdā –

            priekšsēdētājs

         B. R. BOT

   PAMATNOLĪGUMS
   starp Eiropas Kopienu un Bosniju un Hercegovinu, ar ko nosaka vispārējos principus Bosnijas un Hercegovinas dalībai Kopienas programmās
   EIROPAS KOPIENA, turpmāk “Kopiena”,
   no vienas puses, un
   BOSNIJA UN HERCEGOVINA,
   no otras puses,
   turpmāk “Līgumslēdzējas puses”,
   TĀ KĀ:

               (1)

               Eiropadome 2002. gada decembrī Kopenhāgenā apstiprināja Rietumbalkānu valstu kā potenciālo kandidātu Eiropas perspektīvu un uzsvēra savu apņemšanos atbalstīt to centienus tuvināties Eiropas Savienībai.

               (2)

               Eiropadome 2003. gada jūnijā Salonikos atzina, ka Stabilizācijas un asociācijas process turpinās veidot kopējo satvaru Rietumbalkānu valstu virzībai uz Eiropu līdz pat to pievienošanās brīdim un atbalstīja “Saloniku Programmu Rietumbalkānu valstīm: ceļā uz Eiropas integrāciju”, kuras mērķis ir turpināt stiprināt privileģētās attiecības starp ES un Rietumbalkānu valstīm, atsaucoties uz paplašināšanās pieredzi.

               (3)

               Saloniku Programma aicināja Rietumbalkānu valstis piedalīties Kopienas programmās un struktūrās saskaņā ar principiem, kas noteikti kandidātvalstu dalībai, ar mērķi iepazīstināt attiecīgās valstis un to iedzīvotājus ar ES politikām un darba metodēm, tādējādi tos ciešāk piesaistot ES un mudinot iesaistīties procesos, kas veicina Eiropas integrāciju.

               (4)

               Bosnija un Hercegovina ir izteikusi vēlmi piedalīties vairākās Kopienas programmās.

               (5)

               Īpaši noteikumi un nosacījumi, tostarp finansiālais ieguldījums, saistībā ar Bosnijas un Hercegovinas dalību katrā konkrētajā programmā būtu jānosaka nolīgumā starp Eiropas Kopienu Komisiju, kas rīkojas Kopienas vārdā, un Bosnijas un Hercegovinas valdību,

         IR VIENOJUŠĀS PAR TURPMĀK IZKLĀSTĪTO.
   1. pants
   Bosnija un Hercegovina drīkst piedalīties šādās Kopienas programmās:

               1)

               pašreizējās Kopienas programmās, kuras ir uzskaitītas pielikumā un kurās Bosnija un Hercegovina var piedalīties, tiklīdz stājas spēkā šis nolīgums (turpmāk “Nolīgums”);

               2)

               Kopienas programmās, kuras ievieš vai atjauno pēc Nolīguma stāšanās spēkā un kuras ietver sākuma klauzulu, kas paredz Bosnijas un Hercegovinas dalību.

         2. pants
   Bosnija un Hercegovina sniedz finansiālu ieguldījumu Eiropas Savienības vispārējā budžetā atbilstīgi konkrētām programmām, kurās tā piedalās.
   3. pants
   Bosnijas un Hercegovinas pārstāvjiem ir atļauts – kā novērotājiem un saistībā ar jautājumiem, kas attiecas uz Bosniju un Hercegovinu, – piedalīties pārvaldības komitejās, kas atbildīgas par to programmu uzraudzību, kurās Bosnija un Hercegovina sniedz finansiālu ieguldījumu.
   4. pants
   Uz projektiem un iniciatīvām, ko iesniedz dalībnieki no Bosnijas un Hercegovinas, ciktāl tas iespējams, attiecas tie paši attiecīgo programmu nosacījumi, noteikumi un procedūras, ko piemēro dalībvalstīm.
   5. pants
   Īpašus noteikumus un nosacījumus saistībā ar Bosnijas un Hercegovinas dalību katrā konkrētajā programmā, jo īpaši maksājamo finanšu ieguldījumu, noteiks nolīgumā, ko saprašanās memoranda veidā noslēdz starp Komisiju, kas rīkojas Kopienas vārdā, un Bosnijas un Hercegovinas valdību.
   Ja Bosnija un Hercegovina iesniedz pieteikumu Kopienas ārējai palīdzībai, pamatojoties uz Padomes Regulu (EK) Nr. 2666/2000 (2000. gada 5. decembris) par palīdzību Albānijai, Bosnijai un Hercegovinai, Horvātijai, Dienvidslāvijas Federatīvajai Republikai un Bijušajai Dienvidslāvijas Maķedonijas Republikai, kā tā grozīta ar Padomes 2001. gada 10. decembra Regulu (EK) Nr. 2415/2001, vai saskaņā ar jebkuru līdzīgu regulu, ar ko paredz Kopienas ārējo palīdzību Bosnijai un Hercegovinai un ko varētu pieņemt turpmāk, tad nosacījumus par to, kā Bosnija un Hercegovina izmanto Kopienas palīdzību, nosaka finansēšanas nolīgumā.
   6. pants
   Saskaņā ar Kopienas Finanšu regulu saprašanās memorandā paredz, ka finanšu kontroli vai revīzijas veic vai uzrauga Eiropas Komisija, OLAF un Eiropas Kopienu Revīzijas palāta.
   Paredz sīki izstrādātus noteikumus par finanšu kontroli un revīziju, administratīvajiem pasākumiem, sodiem un līdzekļu atgūšanu, kuri ļauj Eiropas Komisijai, OLAF un Revīzijas palātai piešķirt pilnvaras, kas līdzvērtīgas pilnvarām, kas minētajām struktūrām ir attiecībā uz saņēmējiem vai līgumslēdzējiem, kas veic uzņēmējdarbību Kopienā.
   7. pants
   Nolīgumu piemēro uz nenoteiktu laikposmu.
   Katra Līgumslēdzēja puse var denonsēt šo Nolīgumu, iesniedzot rakstisku paziņojumu otrai Līgumslēdzēja pusei. Nolīgums zaudē spēku sešus mēnešus pēc šāda paziņojuma dienas.
   8. pants
   Ne vēlāk kā trīs gadus pēc šā Nolīguma spēkā stāšanās dienas un turpmāk reizi trijos gados abas Līgumslēdzējas puses var pārskatīt šā Nolīguma īstenošanu, pamatojoties uz Bosnijas un Hercegovinas faktisko dalību vienā vai vairākās Kopienas programmās.
   9. pants
   Šo Nolīgumu piemēro, no vienas puses, teritorijās, kurās piemēro Eiropas Kopienas dibināšanas līgumu un saskaņā ar minētā līguma nosacījumiem, un, no otras puses, Bosnijas un Hercegovinas teritorijā.
   10. pants
   Šis Nolīgums stājas spēkā dienā, kad pa diplomātiskajiem kanāliem saņemts pēdējais rakstiskais paziņojums, kurā viena Līgumslēdzēja puse informē otru, ka tā ir pabeigusi procedūras, lai šis Nolīgums stātos spēkā.
   11. pants
   1.   Nolīgums sagatavots divos eksemplāros angļu, čehu, dāņu, franču, grieķu, holandiešu, igauņu, itāliešu, latviešu, lietuviešu, poļu, portugāļu, slovāku, slovēņu, somu, spāņu, ungāru, vācu, zviedru valodā un Bosnijas un Hercegovinas oficiālajās valodās.
   2.   Tiklīdz Eiropas Savienības iestādēm būs pienākums publicēt visus tiesību aktus maltiešu valodā Eiropas Savienības Oficiālajā Vēstnesī, Nolīgums tiks sagatavots arī divos eksemplāros maltiešu valodā.
   3.   Teksts visās valodās ir vienlīdz autentisks.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Briselu, dana 22.11.2004.
      Sačinjeno u Briselu, dana 22.11.2004.
      Састављено у Бриселу, дана 22.11.2004.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu
         Za Europsku zajednicu
         За Европску заједницу

         Za Vijeće ministara Bosne i Hercegovine
         Za Vijeće ministara Bosne i Hercegovine
         За Савјет министара Босне и Херцеговине

   PIELIKUMS
   NOLĪGUMA 1. PANTĀ MINĒTO PAŠREIZĒJO KOPIENAS PROGRAMMU SARAKSTS

               —

               Diskriminācijas apkarošana (2001–2006) (1)

               —

               Sociālās atstumtības apkarošana (2002–2006) (2)

               —

               Kopienas rīcība patērētāju aizsardzības politikas atbalstam (2004–2007) (3)

               —

               Kopienas rīcības programma, lai atbalstītu Eiropas līmeņa organizācijas un konkrētas darbības izglītības un apmācības jomā (2004–2006) (4)

               —

               Kopienas rīcības programma, lai veicinātu aktīvu Eiropas pilsonību (2004–2006) (5)

               —

               Kopienas rīcības programma sabiedrības veselības aizsardzības jomā (2003–2008) (6)

               —

               Kultūra 2000 (2000–2006) (7)

               —

               Muita (2003–2007) (8)

               —

                  Daphne II (2004–2008) (9)

               —

                  e-Content Plus (2004–2008) (10)

               —

               e-mācības (2004–2006) (11)

               —

                  Erasmus Mundus (2004–2008) (12)

               —

                  Fiscalis (2003–2007) (13)

               —

               Dzimumu līdztiesība (2001–2006) (14)

               —

                  Hercule (2004–2006) (15)

               —

               Saprātīga enerģija Eiropai (2003–2006) (16)

               —

                  Life (2000–2006) (17)

               —

                  Leonardo da Vinci II (2000–2006) (18)

               —

                  Marco Polo (2003–2010) (19)

               —

                  Media Plus
                   (20)
                  /Media Training
                   (21) (2001–2006)

               —

                  Safer Internet plus (2005–2008) (22)

               —

               Sestā RTD pamatprogramma (2002–2006) (23)

               —

                  Socrates II (2000–2006) (24)

               —

               Jaunatne (2000–2006) (25)

      (1)  Cf. Padomes Lēmums 2000/750/EK (2000. gada 27. novembris), ar ko ievieš Kopienas rīcības programmu diskriminācijas apkarošanai (no 2001. līdz 2006. gadam) (OV L 303, 2.12.2000., 23. lpp.).

      (2)  Cf. Eiropas Parlamenta un Padomes Lēmums Nr. 50/2002/EK (2001. gada 7. decembris) par minimālajām prasībām to saimniecību pārbaudei, kurās tur dzīvniekus, ko izmanto lauksaimniecībā (OV L 10, 12.1.2002., 1. lpp.).

      (3)  Cf. Eiropas Parlamenta un Padomes Lēmums Nr. 20/2004/EK (2003. gada 8. decembris), ar ko izveido vispārēju sistēmu Kopienas rīcību finansēšanai, atbalstot patērētāju aizsardzības politiku no 2004. gada līdz 2007. gadam (OV L 5, 9.1.2004., 1. lpp.).

      (4)  Cf. Eiropas Parlamenta un Padomes Lēmums Nr. 791/2004/EK (2004. gada 21. aprīlis), ar ko izveido Kopienas rīcības programmu, kas vajadzīga, lai atbalstītu Eiropas līmeņa organizācijas un konkrētas darbības izglītības un apmācības jomā (OV L 138, 30.4.2004., 31. lpp.).

      (5)  Cf. Padomes Lēmums 2004/100/EK (2004. gada 26. janvāris), ar ko izveido Kopienas rīcības programmu aktīvas Eiropas pilsonības (sabiedriskās līdzdalības) veicināšanai (OV L 30, 4.2.2004., 6. lpp.).

      (6)  Cf. Eiropas Parlamenta un Padomes Lēmums Nr. 1786/2002/EK (2002. gada 23. septembris) par Kopienas rīcības programmas pieņemšanu sabiedrības veselības aizsardzības jomā (2003–2008) (OV L 271, 9.10.2002., 1. lpp.).

      (7)  Cf. Eiropas Parlamenta un Padomes Lēmums Nr. 508/2000/EK (2000. gada 14. februāris), ar ko izveido programmu “Kultūra 2000” (OV L 63, 10.3.2000., 1. lpp.), un Eiropas Parlamenta un Padomes Lēmums Nr. 626/2004/EK (2004. gada 31. marts), ar ko groza Lēmumu Nr. 508/2000/EK, ar ko izveido programmu “Kultūra 2000” (OV L 99, 3.4.2004., 3. lpp.).

      (8)  Cf. Eiropas Parlamenta un Padomes Lēmums Nr. 253/2003/EK (2003. gada 11. februāris), ar ko pieņem rīcības programmu attiecībā uz Kopienas muitu (Muita 2007) (OV L 36, 12.2.2003., 1. lpp.).

      (9)  Cf. Eiropas Parlamenta un Padomes Lēmums Nr. 803/2004/EK (2004. gada 21. aprīlis), ar ko pieņem Kopienas rīcības programmu (2004–2008), lai novērstu vardarbību pret bērniem, jauniem cilvēkiem un sievietēm un lai aizsargātu upurus un riska grupas (Daphne II programma) (OV L 143, 30.4.2004., 1. lpp.).

      (10)  Vēl nav apstiprināts – Cf. COM (2004) 96 final, 2004/0025 (COD).

      (11)  Cf. Eiropas Parlamenta un Padomes Lēmums Nr. 2318/2003/EK (2003. gada 5. decembris), ar ko pieņem daudzgadu programmu (2004–2006) efektīvai informācijas un komunikāciju tehnoloģiju integrācijai izglītībā un apmācības sistēmās Eiropā (e-mācību programma) (OV L 345, 31.12.2003., 9. lpp.).

      (12)  Cf. Eiropas Parlamenta un Padomes Lēmums Nr. 2317/2003/EK (2003. gada 5. decembris), ar ko izveido programmu, lai veicinātu augstākās izglītības kvalitātes celšanu un starpkultūru saprašanos ar trešo valstu sadarbības palīdzību (Erasmus Mundus) (2004–2008) (OV L 345, 31.12.2003., 1. lpp.).

      (13)  Cf. Eiropas Parlamenta un Padomes Lēmums Nr. 2235/2002/EK (2002. gada 3. decembris), ar ko pieņem Kopienas programmu, lai uzlabotu iekšējā tirgus nodokļu sistēmu darbību (Fiscalis programmu 2003.–2007. gadam) (OV L 341, 17.12.2002., 1. lpp.).

      (14)  Cf. Eiropas Parlamenta un Padomes Lēmums Nr. 2001/51/EK (2000. gada 20. decembris), ar ko izveido Programmu, kura attiecas uz Kopienas pamatstratēģiju dzimumu līdztiesības jomā (2001–2005) (OV L 17, 19.1.2001., 22. lpp.).

      (15)  Cf. Eiropas Parlamenta un Padomes Lēmums Nr. 804/2004/EK (2004. gada 21. aprīlis), ar ko izveido Kopienas rīcības programmu, lai sekmētu aktivitātes Kopienas finanšu interešu aizstāvības jomā (Hercule programma) (OV L 143, 30.4.2004., 9. lpp.).

      (16)  Cf. Eiropas Parlamenta un Padomes Lēmums Nr. 1230/2003/EK (2003. gada 26. jūnijs), ar ko pieņem daudzgadu programmu par rīcību enerģijas jomā: “Saprātīga enerģija Eiropai” (no 2003. līdz 2006. gadam) (OV L 176, 15.7.2003., 29. lpp.).

      (17)  Cf. Eiropas Parlamenta un Padomes Regula (EK) Nr. 1655/2000 (2000. gada 17. jūlijs) par Finanšu instrumentu videi (LIFE) (OV L 192, 28.7.2000., 1. lpp.), kurā grozījumi izdarīti Regulu (EK) Nr. 1682/2004 (OV L 308, 5.10.2004., 1. lpp.).

      (18)  Cf. Padomes Lēmums Nr. 1999/382/EK (1999. gada 26. aprīlis), ar ko ievieš Kopienas profesionālās izglītības darbības programmas “Leonardo da Vinci” otro posmu (OV L 146, 11.6.1999., 33. lpp.).

      (19)  Cf. Eiropas Parlamenta un Padomes Regula (EK) Nr. 1382/2003 (2003. gada 22. jūlijs) par Kopienas finansiālās palīdzības piešķiršanu, lai uzlabotu kravu pārvadājumu sistēmas ekoloģiskās īpašības (Marco Polo programma) (OV L 196, 2.8.2003., 1. lpp.).

      (20)  Cf. Kļūdu labojums Padomes Lēmumam Nr. 2000/821/EK (2000. gada 20. decembris) par Eiropas audiovizuālo darbu izstrādes, izplatīšanas un popularizēšanas veicināšanas programmas īstenošanu (MEDIA Plus – Izstrāde, izplatīšana un popularizēšana (2001–2005) (OV L 336, 30.12.2000., 82. lpp.) – (OV L 13, 17.1.2001., 34. lpp.), kurā grozījumi izdarīti ar Eiropas Parlamenta un Padomes Lēmumu Nr. 846/2004/EK (OV L 157, 30.4.2004., 4. lpp.).

      (21)  Cf. Eiropas Parlamenta un Padomes Lēmums Nr. 163/2001/EK (2001. gada 19. janvāris) par to, kā īstenot Eiropas audiovizuālo programmu nozares speciālistiem domāto mācību programmu (MEDIA-Training) (2001–2005) (OV L 26, 27.1.2001., 1. lpp.), kurā grozījumi izdarīti Lēmumu Nr. 845/2004/EK (OV L 157, 30.4.2004., 1. lpp.).

      (22)  Nav vēl apstiprināts – Cf. COM (2004) 91 final, 2004/0023 (COD).

      (23)  Cf. Eiropas Parlamenta un Padomes Lēmums Nr. 1513/2002/EK (2002. gada 27. jūnijs) par Sesto Eiropas Kopienas pamatprogrammu attiecībā uz pētniecības, tehnoloģijas attīstības un izstāžu pasākumiem, kas veicina Eiropas pētniecības telpas izveidi un jauninājumus (no 2002. līdz 2006. gadam) (OV L 232, 29.8.2002., 1. lpp.).

      (24)  Cf. Eiropas Parlamenta un Padomes Lēmums Nr. 253/2000/EK (2000. gada 24. janvāris), ar ko ievieš otro posmu Kopienas darbības programmai izglītības jomā “Socrates” (OV L 28, 3.2.2000., 1. lpp.).

      (25)  Cf. Eiropas Parlamenta un Padomes Lēmums Nr. 1031/2000/EK (2000. gada 13. aprīlis), ar ko izveido Kopienas rīcības programmu “Jaunatne” (OV L 117, 18.5.2000., 1. lpp.).


title: 2008/127/EK: Padomes Lēmums ( 2007. gada 13. novembris ), lai provizoriski piemērotu Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 8. protokolu par vispārējiem principiem Melnkalnes dalībai Kopienas programmās

text:
               19.2.2008

               LV

               Eiropas Savienības Oficiālais Vēstnesis

               L 43/9

         PADOMES LĒMUMS
   (2007. gada 13. novembris),
   lai provizoriski piemērotu Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 8. protokolu par vispārējiem principiem Melnkalnes dalībai Kopienas programmās
   (2008/127/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 310. pantu saistībā ar 300. panta 2. punkta pirmās daļas pirmo un otro teikumu,
   ņemot vērā Komisijas priekšlikumu,
   tā kā:

               (1)

               Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Melnkalnes Republiku, no otras puses, (turpmāk “Nolīgums”) tika parakstīts 2007. gada 15. oktobrī, ņemot vērā tā noslēgšanu vēlāk.

               (2)

               Nolīguma 8. protokols attiecībā uz Melnkalni pēc būtības pārņem Pamatnolīgumu starp Eiropas Kopienu un Serbiju un Melnkalni, ar ko nosaka vispārējos principus Serbijas un Melnkalnes dalībai Kopienas programmās (1), ko Padome noslēdza ar Lēmumu 2005/527/EK (2).

               (3)

               Melnkalnes neatkarības dēļ minētais pamatnolīgums vairs nav attiecināms uz Melnkalni. Tomēr Melnkalnei vajadzētu saglabāt iespēju tāpat kā visām pārējām Rietumbalkānu valstīm piedalīties Kopienas programmās.

               (4)

               Tādējādi ir jānodrošina Nolīguma 8. protokola pagaidu piemērošana, kamēr nav pabeigtas vajadzīgās procedūras, lai Nolīgums stātos spēkā,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā tiek apstiprināts Nolīgums vēstuļu apmaiņas veidā starp Kopienu un Melnkalnes Republiku, lai provizoriski piemērotu Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republikas, no otras puses, 8. protokolu par vispārējiem principiem Melnkalnes dalībai Kopienas programmās.
   Teksts nolīgumam vēstuļu apmaiņas veidā un 8. protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu vēstuļu apmaiņas veidā, lai tas kļūtu saistošs Kopienai.

      Briselē, 2007. gada 13. novembrī

            Padomes vārdā —

            priekšsēdētājs

         F. TEIXEIRA DOS SANTOS

      (1)  OV L 192, 22.7.2005., 29. lpp.

      (2)  OV L 192, 22.7.2005., 84. lpp.
    ---documentbreak---

               19.2.2008

               LV

               Eiropas Savienības Oficiālais Vēstnesis

               L 43/11

         NOLĪGUMS
   vēstuļu apmaiņas veidā, lai provizoriski piemērotu stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 8. protokolu par vispārējiem principiem Melnkalnes dalībai kopienas programmās
   Godātais kungs!
   Man ir tas gods atsaukties uz 2007. gada 15. oktobrī parakstīto Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, un jo īpaši uz 8. protokolu par vispārējiem principiem Melnkalnes dalībai Kopienas programmās.
   Kamēr minētais Stabilizācijas un asociācijas nolīgums nav stājies spēkā, man ir tas gods ierosināt, lai Eiropas Kopiena un Melnkalnes Republika no šodienas provizoriski piemēro 8. protokolu par vispārējiem principiem Melnkalnes dalībai Kopienas programmās.
   Kamēr Stabilizācijas un asociācijas nolīgums nav stājies spēkā, man ir tas gods ierosināt, lai 8. protokola īstenošanas pārskatīšanu, atkāpjoties no minētā protokola 7. pantā izklāstītajiem noteikumiem, veiktu Līgumslēdzējas puses.
   Ja iepriekš izklāstītais ir pieņemams Melnkalnes Republikai, šī vēstule un Jūsu apstiprinājums kopā veido nolīgumu starp Eiropas Kopienu un Melnkalnes Republiku.
   Lūdzu, pieņemiet mūsu visdziļākās cieņas apliecinājumus!

      Eiropas Kopienas vārdā —
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den
      Sačinjeno u Briselu

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

      PIELIKUMS
      8.   PROTOKOLS
      PAR VISPĀRĒJIEM PRINCIPIEM MELNKALNES DALĪBAI KOPIENAS PROGRAMMĀS
      1. pants
      Melnkalnei ļauj piedalīties šādās Kopienas programmās:

                  a)

                  programmās, kas ir uzskaitītas pielikumā Pamatnolīgumam starp Eiropas Kopienu un Serbiju un Melnkalni, ar ko nosaka vispārējos principus Serbijas un Melnkalnes dalībai Kopienas programmās (1),

                  b)

                  programmās, kas izveidotas vai atjaunotas pēc 2005. gada 27. jūlija un kurās iekļauta “atvērtības klauzula”, kas paredz Melnkalnes dalību.

            2. pants
      Melnkalne sniedz finansiālu ieguldījumu Eiropas Savienības vispārējā budžetā, kas atbilst īpašajām programmām, kurās Melnkalne piedalās.
      3. pants
      Melnkalnes pārstāvjiem ļauts piedalīties kā novērotājiem jautājumos, kas skar Melnkalni, vadības komitejās, kuras ir atbildīgas par to programmu uzraudzību, kurās Melnkalne sniedz finansiālu ieguldījumu.
      4. pants
      Projektiem un iniciatīvām, ko iesnieguši dalībnieki no Melnkalnes, tiks, cik vien iespējams, piemēroti tie paši nosacījumi, noteikumi un procedūras, kas saistīti ar attiecīgajām programmām, kas tiek piemēroti dalībvalstīm.
      5. pants
      Konkrētos noteikumus un nosacījumus attiecībā uz Melnkalnes dalību katrā konkrētā programmā, jo īpaši maksājamo finanšu ieguldījumu, nosaka, vienojoties Saprašanās memorandā starp Eiropas Komisiju, kas rīkojas Kopienas vārdā, un Melnkalni.
      Ja Melnkalne iesniedz pieteikumu Kopienas ārējās palīdzības saņemšanai, pamatojoties uz Padomes Regulu (EK) Nr. 1085/2006 (2006. gada 17. jūlijs), ar ko izveido Pirmspievienošanās palīdzības instrumentu (IPA) (2), vai saskaņā ar jebkuru citu līdzīgu regulu, kas paredz Kopienas ārējo palīdzību Melnkalnei, ko varētu pieņemt nākotnē, nosacījumus, kas reglamentē to, kā Melnkalne izmanto Kopienas palīdzību, nosaka finansēšanas līgumā.
      6. pants
      Saprašanās memorandā saskaņā ar Kopienas Finanšu Regulu paredz, ka finanšu kontroli vai revīzijas veic Eiropas Komisija, Eiropas Birojs krāpšanas apkarošanai (OLAF) un Eiropas Kopienu Revīzijas palāta vai tās tiek veiktas ar šo iestāžu atļauju.
      Tiks izstrādāti sīkāki noteikumi par finanšu kontroli un revīzijām, administratīvajiem pasākumiem, sodiem un piedziņu, kas ļaus Eiropas Komisijai, OLAF un Revīzijas palātai piešķirt tādas pilnvaras, kas ir līdzvērtīgas to pilnvarām attiecībā uz palīdzības saņēmējiem vai līgumslēdzējiem, kas dibināti Kopienā.
      7. pants
      Ne vēlāk kā trīs gadus pēc šā Nolīguma stāšanās spēkā un pēc tam reizi trīs gados Stabilizācijas un asociācijas padome var pārskatīt šā protokola īstenošanu, pamatojoties uz Melnkalnes faktisko dalību vienā vai vairākās Kopienas programmās.

   Godātais kungs!
   Man ir tas gods apstiprināt, ka ir saņemta Jūsu šodienas vēstule, kuras teksts ir šāds:

      “Man ir tas gods atsaukties uz 2007. gada 15. oktobrī parakstīto Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, un jo īpaši uz 8. protokolu par vispārējiem principiem Melnkalnes dalībai Kopienas programmās.
      Kamēr minētais Stabilizācijas un asociācijas nolīgums nav stājies spēkā, man ir tas gods ierosināt, lai Eiropas Kopiena un Melnkalnes Republika no šodienas provizoriski piemēro 8. protokolu par vispārējiem principiem Melnkalnes dalībai Kopienas programmās.
      Kamēr Stabilizācijas un asociācijas nolīgums nav stājies spēkā, man ir tas gods ierosināt, lai 8. protokola īstenošanas pārskatīšanu, atkāpjoties no minētā protokola 7. pantā izklāstītajiem noteikumiem, veiktu Līgumslēdzējas puses.
      Ja iepriekš izklāstītais ir pieņemams Melnkalnes Republikai, šī vēstule un Jūsu apstiprinājums kopā veido nolīgumu starp Eiropas Kopienu un Melnkalnes Republiku.”

   Varu apstiprināt, ka Melnkalnes Republika piekrīt Jūsu vēstules saturam.
   Lūdzu, pieņemiet manus visdziļākās cieņas apliecinājumus!

      Melnkalnes Republikas vārdā —
      Sačinjeno u Briselu
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den

         Za Republiku Crnu Goru
         За Република Черна гора
         Por la República de Montenegro
         Za Republiku Černá Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika tal-Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro

      (1)  OV L 192, 22.7.2005., 29. lpp.

      (2)  OV L 210, 31.7.2006., 82. lpp.


title: 2010/321/: Padomes Lēmums ( 2010. gada 7. jūnijs ), ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2007. gada konsolidēto Konvenciju par darbu zvejniecībā (188. konvencija)

text:
               11.6.2010

               LV

               Eiropas Savienības Oficiālais Vēstnesis

               L 145/12

         PADOMES LĒMUMS
   (2010. gada 7. jūnijs),
   ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2007. gada konsolidēto Konvenciju par darbu zvejniecībā (188. konvencija)
   (2010/321/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 48. pantu saistībā ar 218. panta 6. punkta a) apakšpunkta v) punktu un 8. punkta pirmo daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Starptautiskās Darba organizācijas 118. konvenciju (turpmāk attiecīgi “SDO” un “konvencija”) par darbu zvejniecības nozarē pieņēma 2007. gada 14. jūnijā SDO Starptautiskā darba konferencē, kura tika sasaukta Ženēvā un kurā visas Eiropas Savienības dalībvalstu delegācijas nobalsoja par tās pieņemšanu.

               (2)

               Konvencija ir būtisks starptautiska līmeņa ieguldījums zvejniecības nozarē, veicinot pienācīgas kvalitātes nodarbinātību zvejniekiem un taisnīgākus konkurences nosacījumus zvejas kuģu īpašniekiem, un tādēļ ir vēlams, lai tās noteikumus piemērotu iespējami drīz.

               (3)

               Eiropas Parlaments, Padome un Komisija sekmē to starptautisko darba konvenciju ratifikāciju, kuras SDO ir klasificējusi kā atjauninātas un kā ieguldījumu Eiropas Savienības centienos veicināt visiem pienācīgas kvalitātes nodarbinātību Savienībā un ārpus tās.

               (4)

               Saskaņā ar SDO Konstitūciju kādas konvencijas vai ieteikumu pieņemšana konferencē vai konvencijas ratifikācija, ko veic tās dalībnieki, nekādā gadījumā neietekmē tiesību aktus, piešķīrumus, paražas vai vienošanos, kas attiecīgajiem darbiniekiem nodrošinātu labvēlīgākus apstākļus, nekā paredzēts konvencijā vai ieteikumā.

               (5)

               Daži konvencijas noteikumi attiecībā uz sociālā nodrošinājuma sistēmu koordinēšanu ir Savienības ekskluzīvā kompetencē.

               (6)

               Savienība nevar ratificēt konvenciju, jo konvencijas dalībnieces var būt vienīgi valstis.

               (7)

               Tādēļ Padomei būtu jāatļauj dalībvalstīm, kurām jāievēro Savienības noteikumi par sociālā nodrošinājuma sistēmu koordinēšanu, pamatojoties uz Līguma par Eiropas Savienības darbību 48. pantu, saskaņā ar šajā lēmumā izklāstītajiem nosacījumiem ratificēt konvenciju Savienības interesēs,

         IR PIEŅĒMUSI ŠO LĒMUMU.
   1. pants
   Ar šo dalībvalstīm attiecībā uz daļām, kuras ir Savienības ekskluzīvā kompetencē, atļauj ratificēt Starptautiskās Darba organizācijas 2007. gada Konvenciju par darbu zvejniecībā, kura ir pieņemta 2007. gada 14. jūnijā.
   2. pants
   Dalībvalstīm būtu jāveic nepieciešamie pasākumi, lai konvencijas ratifikācijas instrumentus iespējami drīz, vēlams līdz 2012. gada 31. decembrim, deponētu Starptautiskā Darba biroja ģenerāldirektoram. Padome līdz 2012. gada janvārim pārskatīs ratifikācijas gaitu.
   3. pants
   Šis lēmums ir adresēts dalībvalstīm.

      Luksemburgā, 2010. gada 7. jūnijā

            Padomes vārdā –

            priekšsēdētājs

         C. CORBACHO

      (1)  2010. gada 5. maija piekrišana (Oficiālajā Vēstnesī vēl nav publicēta), ar ko apstiprina 2009. gada 14. janvāra atzinumu (Oficiālajā Vēstnesī vēl nav publicēts).


title: Padomes Lēmums 2008/669/KĀDP ( 2008. gada 16. jūnijs ) par to, lai noslēgtu Nolīgumu starp Eiropas Savienību un Gvinejas-Bisavas Republiku par Eiropas Savienības misijas statusu, atbalstot drošības sektora reformu Gvinejas-Bisavas Republikā

text:
               14.8.2008

               LV

               Eiropas Savienības Oficiālais Vēstnesis

               L 219/65

         PADOMES LĒMUMS 2008/669/KĀDP
   (2008. gada 16. jūnijs)
   par to, lai noslēgtu Nolīgumu starp Eiropas Savienību un Gvinejas-Bisavas Republiku par Eiropas Savienības misijas statusu, atbalstot drošības sektora reformu Gvinejas-Bisavas Republikā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 24. pantu,
   ņemot vērā prezidentvalsts ieteikumu,
   tā kā:

               (1)

               Padome 2007. gada 19. novembrī pauda uzskatu, ka Eiropas drošības un aizsardzības politikas (EDAP) rīcība drošības sektora reformas (DSR) jomā Gvinejā-Bisavā būtu lietderīga, saskaņota ar Eiropas Attīstības fondu un citām Kopienas darbībām un papildinātu tās.

               (2)

               Pēc ES otrās faktu vākšanas misijas 2007. gada oktobrī Padome 2007. gada 10. decembrī apstiprināja vispārēju koncepciju par iespējamo EDAP rīcību, lai atbalstītu Gvinejas-Bisavas DSR.

               (3)

               Padome 2008. gada 12. februārī pieņēma Vienoto rīcību 2008/112/KĀDP par Eiropas Savienības misiju, atbalstot drošības sektora reformu Gvinejas-Bisavas Republikā (EU SSR GUINEA-BISSAU) (1).

               (4)

               Eiropas Savienība un Gvinejas-Bisavas Republika ir risinājušas sarunas attiecībā uz nolīgumu par Eiropas Savienības misijas statusu, atbalstot drošības sektora reformu Gvinejas-Bisavas Republikā.

               (5)

               Nolīgums būtu jāapstiprina,

         IR NOLĒMUSI ŠĀDI.
   1. pants
   Ar šo Eiropas Savienības vārdā tiek apstiprināts Nolīgums starp Eiropas Savienību un Gvinejas-Bisavas Republiku par Eiropas Savienības misijas statusu, atbalstot drošības sektora reformu Gvinejas-Bisavas Republikā.
   Nolīgums ir pievienots šim lēmumam (2).
   2. pants
   Ar šo Padomes priekšsēdētājs tiek pilnvarots norīkot personu vai personas, kuras ir tiesīgas parakstīt nolīgumu, lai tas kļūtu saistošs Savienībai (3).
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2008. gada 16. jūnijā

            Padomes vārdā —

            priekšsēdētājs

         D. RUPEL

      (1)  OV L 40, 14.2.2008., 11. lpp.

      (2)  Skatīt šā Oficiālā Vēstneša 66. lpp.

      (3)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.
    ---documentbreak---

               14.8.2008

               LV

               Eiropas Savienības Oficiālais Vēstnesis

               L 219/66

         TULKOJUMS
   NOLĪGUMS
   starp Eiropas Savienību un Gvinejas-Bisavas Republiku par Eiropas Savienības misijas statusu, atbalstot drošības sektora reformu Gvinejas-Bisavas Republikā
   EIROPAS SAVIENĪBA, turpmāk “ES”,
   no vienas puses, un
   GVINEJAS-BISAVAS REPUBLIKA, turpmāk “uzņēmējvalsts”,
   no otras puses,
   kopā turpmāk “puses”,
   ŅEMOT VĒRĀ:
   vēstuļu apmaiņu starp ģenerālsekretāru/augsto pārstāvi kopējās ārpolitikas un drošības politikas jomā Javier Solana un Viņa Ekselenci Gvinejas-Bisavas Republikas prezidentu João Bernardo Vieira par iespējamu Eiropas Savienības misiju, atbalstot drošības sektora reformu Gvinejas-Bisavas Republikā,
   Padomes Vienoto rīcību 2008/112/KĀDP (2008. gada 12. februāris) par Eiropas Savienības misiju, atbalstot drošības sektora reformu Gvinejas-Bisavas Republikā (EU SSR GUINEA-BISSAU) (1),
   to, ka šis nolīgums neietekmēs pušu tiesības un pienākumus, ko tām uzliek starptautiski nolīgumi un citi instrumenti, ar kuriem izveidotas starptautiskas tiesas un tribunāli, tostarp Starptautiskās Krimināltiesas statūti,
   IR VIENOJUŠĀS PAR TURPMĀKO.
   1. pants
   Darbības joma un definīcijas
   1.   Šis nolīgums attiecas uz Eiropas Savienības misiju un tās personālu.
   2.   Šis nolīgums ir spēkā vienīgi uzņēmējvalsts teritorijā.
   3.   Šajā nolīgumā:

               a)

               “EU SSR Guinea-Bissau” ir ES misija uzņēmējvalstī, kura izveidota ar Vienoto rīcību 2008/112/KĀDP, tostarp tās komponenti, spēki, vienības, mītne un personāls, kas izvietoti uzņēmējvalsts teritorijā un norīkoti EU SSR Guinea-Bissau īstenošanai;

               b)

               “misijas vadītājs” ir EU SSR Guinea-Bissau misijas vadītājs, kuru ieceļ Eiropas Savienības Padome;

               c)

               “EU SSR Guinea-Bissau personāls” ir misijas vadītājs, ES dalībvalstu un ES iestāžu norīkots personāls, kā arī to trešo valstu norīkots personāls, kuras ES uzaicinājusi piedalīties EU SSR Guinea-Bissau, un starptautiskais personāls, ko EU SSR Guinea-Bissau pieņēmusi darbā uz līguma pamata un kas iesaistīts misijas sagatavošanā, nodrošināšanā un īstenošanā, un personāls, kas misijā veic kādas nosūtītājvalsts vai ES iestādes uzdevumu. Tas neietver komerciālus līgumslēdzējus un personālu, kas algots no vietējiem iedzīvotājiem;

               d)

               “štābs” ir EU SSR Guinea-Bissau galvenais štābs Bisavā;

               e)

               “nosūtītājvalsts” ir jebkura ES dalībvalsts vai trešā valsts, kas norīkojusi personālu EU SSR Guinea-Bissau;

               f)

               “objekti” ir visas ēkas, iekārtas un zeme, kas ir vajadzīga, lai veiktu EU SSR Guinea-Bissau darbības, kā arī EU SSR Guinea-Bissau personāla izmitināšanai;

               g)

               “vietējais personāls” ir personāls, kura locekļi ir uzņēmējvalsts valstspiederīgie vai pastāvīgie iedzīvotāji.

         2. pants
   Vispārēji noteikumi
   1.   EU SSR Guinea-Bissau un EU SSR Guinea-Bissau personāls ievēro uzņēmējvalsts tiesību aktus un neveic nekādas darbības vai aktus, kas nav saderīgi ar misijas mērķiem.
   2.   EU SSR Guinea-Bissau autonomi pilda savas funkcijas saskaņā ar šo nolīgumu. Uzņēmējvalsts ievēro EU SSR Guinea-Bissau vienoto un starptautisko būtību.
   3.   Misijas vadītājs regulāri informē uzņēmējvalsts valdību par uzņēmējvalsts teritorijā izvietotā ES SSR Guinea-Bissau personāla skaitu.
   3. pants
   Identifikācija
   1.   EU SSR Guinea-Bissau personālam izsniedz EU SSR Guinea-Bissau identifikācijas kartes, lai varētu viņus identificēt, un tās viņiem vienmēr jānēsā līdzi. Attiecīgām uzņēmējvalsts iestādēm iesniedz EU SSR Guinea-Bissau identifikācijas kartes paraugu.
   2.   Uz EU SSR Guinea-Bissau automašīnām un cita veida transportlīdzekļiem ir īpašas EU SSR Guinea-Bissau atšķirības zīmes un/vai reģistrācijas numura zīmes, kuras paziņo uzņēmējvalsts attiecīgām iestādēm.
   3.   EU SSR Guinea-Bissau ir tiesības novietot ES karogu pie tās galvenās mītnes un citur, vienu pašu vai kopā ar uzņēmējvalsts karogu, atbilstīgi misijas vadītāja lēmumam. Atbilstīgi misijas vadītāja lēmumam pie EU SSR Guinea-Bissau telpām, uz transportlīdzekļiem un formas tērpiem var norādīt EU SSR Guinea-Bissau sastāvā esošo valstu apakšvienību valstu karogus vai zīmotnes.
   4. pants
   Robežšķērsošana un pārvietošanās uzņēmējvalsts teritorijā
   1.   EU SSR Guinea-Bissau personāls, aktīvi un transportlīdzekļi šķērso uzņēmējvalsts robežas oficiālos robežšķērsošanas punktos, jūras ostās un izmantojot starptautiskus gaisa koridorus.
   2.   Uzņēmējvalsts atvieglina EU SSR Guinea-Bissau un EU SSR Guinea-Bissau personāla ieceļošanu uzņēmējvalsts teritorijā un izceļošanu no tās. EU SSR Guinea-Bissau personālam, ja pierādīta tā dalība misijā, nepiemēro pasu, muitas kontroles, vīzu un imigrācijas kontroles noteikumus, un uzņēmējvalsts teritorijā viņi ir atbrīvoti no jebkādām imigrācijas pārbaudēm, izņemot pasu kontroli, ieceļojot uzņēmējvalsts teritorijā un izceļojot no tās.
   3.   Uz EU SSR Guinea-Bissau personālu neattiecas uzņēmējvalsts noteikumi par ārvalstnieku reģistrāciju un uzraudzību, bet tas uzņēmējvalsts teritorijā neiegūst pastāvīgas uzturēšanās vai pastāvīgas dzīvesvietas tiesības.
   4.   EU SSR Guinea-Bissau aktīvi un transportlīdzekļi, kurus, atbalstot misiju, ieved uzņēmējvalsts teritorijā, pārvieto tranzītā vai izved no tās, ir atbrīvoti no prasības uzrādīt inventāra sarakstus vai citus muitas dokumentus, un uz tiem neattiecas nekādas pārbaudes.
   5.   Uz transportlīdzekļiem un lidaparātiem, kurus izmanto misijas atbalstam, neattiecina vietējās licencēšanas un reģistrācijas prasības. Turpina piemērot attiecīgus starptautiskos standartus un noteikumus. Vajadzības gadījumā veic 19. pantā minētos papildpasākumus.
   6.   EU SSR Guinea-Bissau personāla locekļi var vadīt mehāniskos transportlīdzekļus, kuģus un lidaparātus uzņēmējvalsts teritorijā, ja viņiem ir, attiecīgi, derīgas kādas valsts vai starptautiskas autovadītāja apliecības, kuģa kapteiņa vai pilota apliecības. Uzņēmējvalsts, neiekasējot nodokli vai maksu, atzīst par derīgām EU SSR Guinea-Bissau personāla autovadītāja apliecības vai atļaujas.
   7.   EU SSR Guinea-Bissau un EU SSR Guinea-Bissau personāls ar saviem transportlīdzekļiem, lidaparātiem vai citiem transportlīdzekļiem, iekārtām un materiāliem var brīvi un neierobežoti pārvietoties visā uzņēmējvalsts teritorijā, tostarp tās teritoriālajos ūdeņos un gaisa telpā. Vajadzības gadījumā veic papildpasākumus saskaņā ar 19. pantu.
   8.   Misijas vajadzībām EU SSR Guinea-Bissau personāls un vietējais personāls, kurus nodarbina ES SSR Guinea-Bissau, ceļojot dienesta pienākumu pildīšanas nolūkos, var izmantot ceļus, tiltus, prāmjus, lidostas un ostas, nemaksājot nodevas, ceļa maksu, nodokļus vai cita veida maksājumus. EU SSR Guinea-Bissau nav atbrīvota no pamatotiem maksājumiem par lūgtiem un saņemtiem pakalpojumiem saskaņā ar nosacījumiem, kas attiecas uz uzņēmējvalsts personāla sniegtajiem pakalpojumiem.
   5. pants
   Privilēģijas un imunitāte, ko uzņēmējvalsts nodrošina EU SSR Guinea-Bissau

   1.   EU SSR Guinea-Bissau telpas ir neaizskaramas. Uzņēmējvalsts pārstāvji tajās neierodas bez misijas vadītāja piekrišanas.
   2.   EU SSR Guinea-Bissau telpas, mēbeles un citi aktīvi tajās, kā arī transportlīdzekļi ir neaizskarami attiecībā uz kratīšanu, rekvizīciju, apķīlāšanu vai arestu.
   3.   EU SSR Guinea-Bissau, tās īpašumi un aktīvi neatkarīgi no atrašanās vietas un valdītāja ir neaizskarami attiecībā uz tiesvedību jebkādā formā.
   4.   EU SSR Guinea-Bissau arhīvi un dokumenti vienmēr ir neaizskarami neatkarīgi no to atrašanās vietas.
   5.   EU SSR Guinea-Bissau oficiālā sarakste ir neaizskarama. Oficiālā sarakste ir visa sarakste, kas attiecas uz misiju un tās funkcijām.
   6.   Attiecībā uz misijas vajadzībām pirktām un importētām precēm, sniegtiem pakalpojumiem un izmantotām telpām EU SSR Guinea-Bissau ir atbrīvota no visām valsts, reģionālajām un vietējām nodevām, nodokļiem vai līdzīgiem maksājumiem. EU SSR Guinea-Bissau nav atbrīvota no nodevām, nodokļiem vai maksājumiem, ko iekasē kā atlīdzību par sniegtiem pakalpojumiem.
   7.   Uzņēmējvalsts ļauj importēt priekšmetus misijas vajadzībām un atbrīvo tos no visām muitas nodevām, nodokļiem un līdzīgiem maksājumiem, kas nav maksa par glabāšanu, transportu un citiem sniegtiem pakalpojumiem.
   6. pants
   Privilēģijas un imunitāte, ko uzņēmējvalsts nodrošina EU SSR Guinea-Bissau personālam
   1.   EU SSR Guinea-Bissau personālam nepiemēro nekāda veida arestu vai aizturēšanu.
   2.   EU SSR Guinea-Bissau personāla dokumenti, sarakste un īpašums ir neaizskarams, izņemot gadījumus, ja piemēro izpildes pasākumus, kas atļauti saskaņā ar 6. punktu.
   3.   EU SSR Guinea-Bissau personālam vienmēr ir imunitāte pret uzņēmējvalsts krimināltiesiskām darbībām. Nosūtītājvalsts vai, attiecīgi, ES iestāde var atcelt EU SSR Guinea-Bissau personāla imunitāti pret krimināltiesiskām darbībām. Atcelšana vienmēr skaidri jāformulē.
   4.   EU SSR Guinea-Bissau personāls ir neaizskarams uzņēmējvalsts civilai un administratīvai tiesvedībai attiecībā uz visu teikto vai rakstīto, kā arī visām darbībām, kas veiktas, pildot dienesta pienākumus. Ja kādā uzņēmējvalsts tiesā ceļ civilprasību pret EU SSR Guinea-Bissau personāla locekli, par to tūlīt paziņo ES misijas vadītājam un kompetentajai nosūtītājvalsts iestādei vai ES iestādei. Pirms tiesvedības sākuma misijas vadītājs un kompetentā nosūtītājvalsts iestāde vai ES iestāde tiesai apliecina, vai attiecīgo aktu ir izdarījis EU SSR Guinea-Bissau personāla loceklis, pildot dienesta pienākumus. Ja akts ir izdarīts, pildot dienesta pienākumus, tiesvedību nesāk un piemēro 16. pantu. Ja akts nav izdarīts, pildot dienesta pienākumus, tiesvedība var turpināties. Misijas vadītāja un kompetentās nosūtītājvalsts iestādes vai ES iestādes apliecinājums ir saistošs uzņēmējvalsts tiesai, kas to nevar apstrīdēt.
   Ja tiesvedību sāk EU SSR Guinea-Bissau personāla loceklis, viņš zaudē imunitāti pret tiesvedību attiecībā uz visām prasībām/pārsūdzībām, kas ir tieši saistītas ar galveno prasījumu.
   5.   EU SSR Guinea-Bissau personālam nav pienākuma liecināt kā lieciniekam.
   6.   EU SSR Guinea-Bissau personāla locekļiem nevar piemērot izpildes pasākumus, izņemot gadījumus, ja pret viņiem sāk civillietu, kas nav saistīta ar viņu dienesta pienākumiem. EU SSR Guinea-Bissau personāla locekļu īpašumu, par ko misijas vadītājs apliecina, ka tas ir vajadzīgs oficiālo pienākumu izpildei, nevar arestēt, izpildot tiesas spriedumu, lēmumu vai rīkojumu. Uz EU SSR Guinea-Bissau personāla locekļiem civilā tiesvedībā neattiecas nekādi personas brīvības ierobežojumi vai kādi citi ierobežojoši pasākumi.
   7.   EU SSR Guinea-Bissau personāla locekļu imunitāte pret tiesvedību uzņēmējvalstī viņus neatbrīvo no attiecīgo nosūtītājvalstu tiesvedības.
   8.   Attiecībā uz EU SSR Guinea-Bissau sniegtiem pakalpojumiem EU SSR Guinea-Bissau personāls ir atbrīvots no sociālā nodrošinājuma noteikumiem, kas uzņēmējvalstī var būt spēkā.
   9.   EU SSR Guinea-Bissau personāls uzņēmējvalstī ir atbrīvots no jebkuras formas nodokļiem, ko atvelk no EU SSR Guinea-Bissau vai nosūtītājvalstu maksātās algas un ienākumiem, kā arī no ienākumiem, ko saņem ārpus uzņēmējvalsts.
   10.   Uzņēmējvalsts saskaņā ar tiesību aktiem, ko tā var pieņemt, ļauj EU SSR Guinea-Bissau personālam importēt preces personiskām vajadzībām un atbrīvo tās no visām muitas nodevām, nodokļiem un līdzīgiem maksājumiem, kas nav maksa par glabāšanu, transportu un līdzīgiem pakalpojumiem. Uzņēmējvalsts atļauj arī šādu preču eksportu. Attiecībā uz precēm un pakalpojumiem, kas iegādāti iekšējā tirgū, EU SSR Guinea-Bissau personālu atbrīvo no pievienotās vērtības nodokļa un nodokļiem atbilstīgi uzņēmējvalsts tiesību aktiem.
   11.   EU SSR Guinea-Bissau personāla locekļu bagāža ir atbrīvota no pārbaudēm, ja vien nav nopietnu iemeslu uzskatīt, ka tajā ir priekšmeti, kas nav domāti EU SSR Guinea-Bissau personāla locekļa personiskai lietošanai, vai priekšmeti, kuru imports vai eksports uzņēmējvalstī ir aizliegts ar likumu vai ko kontrolē tās karantīnas noteikumi. Šādas pārbaudes izdara vienīgi attiecīgā EU SSR Guinea-Bissau personāla locekļa vai EU SSR Guinea-Bissau pilnvarota pārstāvja klātbūtnē.
   7. pants
   Vietējais personāls
   Vietējam personālam ir vienīgi tādas privilēģijas un imunitāte, ko atļauj uzņēmējvalsts. Tomēr uzņēmējvalsts īsteno savu jurisdikciju attiecībā uz šo personālu tā, lai lieki netraucētu misijas darbības.
   8. pants
   Krimināltiesiskā jurisdikcija
   Kompetentās nosūtītājvalsts iestādes ir tiesīgas uzņēmējvalsts teritorijā veikt visu krimināltiesvedību un īstenot disciplināras pilnvaras, kas tām ar nosūtītājvalsts tiesību aktiem uzticētas attiecībā uz visu EU SSR Guinea-Bissau personālu, uz kuru attiecas nosūtītājvalsts tiesību akti.
   9. pants
   Drošība
   1.   Uzņēmējvalsts, izmantojot savus resursus, uzņemas pilnu atbildību par EU SSR Guinea-Bissau personāla drošību.
   2.   Tādēļ uzņēmējvalsts veic visus pasākumus, kas vajadzīgi, lai nodrošinātu EU SSR Guinea-Bissau un EU SSR Guinea-Bissau personāla aizsardzību un drošību. Jebkurus īpašus noteikumus, ko ierosina uzņēmējvalsts, pirms īstenošanas saskaņo ar misijas vadītāju. Uzņēmējvalsts atļauj un bez atlīdzības atbalsta jebkādus pasākumus, kas saistīti ar EU SSR Guinea-Bissau personāla medicīnisko evakuāciju. Vajadzības gadījumā veic 19. pantā minētos papildpasākumus.
   10. pants
   Formas tērps
   1.   EU SSR Guinea-Bissau personāls valkā attiecīgās valsts formas tērpu vai civilapģērbu ar īpašām EU SSR Guinea-Bissau atšķirības zīmēm.
   2.   Formas tērpa valkāšanu nosaka misijas vadītāja izdoti noteikumi.
   11. pants
   Sadarbība un piekļuve informācijai
   1.   Uzņēmējvalsts EU SSR Guinea-Bissau un EU SSR Guinea-Bissau personālam nodrošina pilnu sadarbību.
   2.   Uz lūguma pamata un ja tas vajadzīgs, lai izpildītu EU SSR Guinea-Bissau misiju, uzņēmējvalsts nodrošina EU SSR Guinea-Bissau personālam efektīvu piekļuvi:

               a)

               ēkām, telpām, norises vietām un oficiāliem transportlīdzekļiem, kas ir uzņēmējvalsts pārziņā;

               b)

               dokumentiem, materiāliem un informācijai, kas atrodas tās pārziņā un atbilst EU SSR Guinea-Bissau uzdevumu veikšanai.

         Vajadzības gadījumā veic 19. pantā minētos papildpasākumus.
   3.   Misijas vadītājs un uzņēmējvalsts regulāri apspriežas un veic atbilstīgus pasākumus, lai nodrošinātu ciešu savstarpēju sadarbību visos attiecīgos līmeņos. Uzņēmējvalsts var iecelt sadarbības koordinatoru ar EU SSR Guinea-Bissau.
   12. pants
   Uzņēmējvalsts sniegts atbalsts un līgumu slēgšana
   1.   Uzņēmējvalsts pēc attiecīga lūguma piekrīt palīdzēt EU SSR Guinea-Bissau atrast piemērotas telpas.
   2.   Ja tas ir vajadzīgs un iespējams, telpas, kas pieder uzņēmējvalstij, un telpas, kas pieder privātām juridiskām personām – ciktāl šādas telpas ir vajadzīgas EU SSR Guinea-Bissau administratīvai un operatīvai darbībai –, uzņēmējvalsts nodrošina bez atlīdzības.
   3.   Savu līdzekļu un spēju robežās uzņēmējvalsts palīdz misijai un atbalsta misiju sagatavošanas darbos, iekārtojoties, veicot pienākumus un atbalstot to, tostarp attiecībā uz EU SSR Guinea-Bissau ekspertu kopējām telpām un ierīcēm.
   4.   Uzņēmējvalsts palīdzību un atbalstu misijai sniedz saskaņā ar tādiem pašiem nosacījumiem kā palīdzību un atbalstu, ko sniedz uzņēmējvalsts personālam.
   5.   To, kādus tiesību aktus piemēro līgumiem, ko EU SSR Guinea-Bissau noslēgusi uzņēmējvalstī, nosaka ar attiecīgajiem līgumiem.
   6.   Līgumā var paredzēt, ka 16. panta 3. un 4. punktā minēto domstarpību izšķiršanas procedūru piemēro domstarpībām, kas rodas, īstenojot līgumu.
   13. pants
   Pārmaiņas telpās

      EU SSR Guinea-Bissau ir tiesīga būvēt, pārbūvēt vai citādi mainīt telpas, kā nepieciešams operatīvām vajadzībām.
   Uzņēmējvalsts EU SSR Guinea-Bissau nelūdz nekādu kompensāciju par tādām būvēm, pārbūvēm vai pārmaiņām.
   14. pants
   Miruši EU SSR Guinea-Bissau darbinieki
   1.   Misijas vadītājam ir tiesības uzņemties un veikt piemērotus pasākumus, lai repatriētu jebkuru mirušu EU SSR Guinea-Bissau darbinieku un jebkādas viņa personīgās mantas.
   2.   Mirušiem EU SSR Guinea-Bissau darbiniekiem neveic sekciju bez nosūtītājvalsts piekrišanas un bez EU SSR Guinea-Bissau un/vai attiecīgās valsts pārstāvja klātbūtnes.
   3.   Uzņēmējvalsts sadarbojas ar EU SSR Guinea-Bissau, cik pilnīgi vien iespējams, lai pēc iespējas drīz repatriētu mirušus EU SSR Guinea-Bissau darbiniekus.
   15. pants
   Sakari
   1.   EU SSR Guinea-Bissau var uzstādīt un izmantot radioraidītājus un uztvērējus, kā arī satelītu sistēmas. Tas sadarbojas ar kompetentajām uzņēmējvalsts iestādēm, lai izvairītos no konfliktiem, izmantojot attiecīgas frekvences. Uzņēmējvalsts bez maksas piešķir piekļuvi radiofrekvenču diapazonam.
   2.   EU SSR Guinea-Bissau ir tiesības uz neierobežotu saziņu, izmantojot radio (arī satelītradio, pārvietojamu vai pārnēsājamu radio), telefonu, telegrāfu, faksimilaparātu un citus līdzekļus, kā arī tiesības uzstādīt iekārtas, kas ir vajadzīgas, lai nodrošinātu saziņu vienās EU SSR Guinea-Bissau telpās un vairāku telpu starpā, arī ievelkot kabeļus un pazemes līnijas operācijas vajadzībām.
   3.   EU SSR Guinea-Bissau savās telpās var veikt pasākumus, kas vajadzīgi, lai pārsūtītu pastu, kurš adresēts EU SSR Guinea-Bissau personālam un/vai kuru sūta EU SSR Guinea-Bissau personāls.
   16. pants
   Prasības nāves, ievainojuma, bojājuma vai zaudējuma gadījumā
   1.   EU SSR Guinea-Bissau un EU SSR Guinea-Bissau personāls nav atbildīgs par nekādiem civiliedzīvotāju īpašuma vai valsts īpašuma bojājumiem vai zaudējumiem, kas ir saistīti ar operatīvām vajadzībām vai ko izraisījušas darbības, kuras ir saistītas ar civiliedzīvotāju nemieriem vai EU SSR Guinea-Bissau aizsargāšanu.
   2.   Lai panāktu izlīgumu, prasības par civiliedzīvotāju īpašuma vai valsts īpašuma bojājumiem vai zaudējumiem, kas nav minētas 1. punktā, kā arī prasības, kuras ceļ personu nāves vai ievainojumu, kā arī EU SSR Guinea-Bissau īpašuma bojājumu vai zaudējumu gadījumā, ar kompetento uzņēmējvalsts iestāžu starpniecību pārsūta uz EU SSR Guinea-Bissau, ja prasības ceļ uzņēmējvalsts juridiskas un fiziskas personas, vai kompetentajām uzņēmējvalsts iestādēm, ja prasības ceļ EU SSR Guinea-Bissau.
   3.   Ja izlīgumu nevar panākt, prasību nosūta prasību komisijai, kurā ir vienāds skaits EU SSR Guinea-Bissau un uzņēmējvalsts pārstāvju. Prasības nokārto, panākot vienošanos.
   4.   Ja izlīgumu nevar panākt prasību komisijā, tad domstarpības:

               a)

               par prasībām līdz EUR 40 000 ieskaitot, uzņēmējvalsts un ES pārstāvji atrisina ar diplomātiskiem līdzekļiem;

               b)

               par prasībām, kas pārsniedz a) apakšpunktā noteikto summu, nodod izskatīšanai šķīrējtiesā, kuras lēmums ir saistošs.

         5.   Šķīrējtiesā ir trīs šķīrējtiesneši, vienu šķīrējtiesnesi ieceļ uzņēmējvalsts, vienu šķīrējtiesnesi ieceļ EU SSR Guinea-Bissau, un trešo kopīgi ieceļ uzņēmējvalsts un EU SSR Guinea-Bissau. Ja viena puse divos mēnešos neieceļ šķīrējtiesnesi vai uzņēmējvalsts un EU SSR Guinea-Bissau nevar vienoties par trešā šķīrējtiesneša iecelšanu, attiecīgo šķīrējtiesnesi ieceļ Eiropas Kopienu Tiesas priekšsēdētājs.
   6.   EU SSR Guinea-Bissau un uzņēmējvalsts pārvaldes iestādes vienojas par vajadzīgajiem administratīvajiem pasākumiem, lai noteiktu prasību komisijas un tribunāla kompetences, šajās struktūrās piemērojamās procedūras un nosacījumus prasību iesniegšanai.
   17. pants
   Koordinācija un domstarpības
   1.   Visus jautājumus, kas rodas saistībā ar šā nolīguma piemērošanu, kopīgi izskata EU SSR Guinea-Bissau pārstāvji un kompetentās uzņēmējvalsts iestādes.
   2.   Ja iepriekš nav panākts nekāds izlīgums, domstarpības attiecībā uz šā līguma interpretāciju un piemērošanu uzņēmējvalsts un ES pārstāvji izšķir vienīgi diplomātiskā ceļā.
   18. pants
   Citi noteikumi
   1.   Vienmēr, kad šajā nolīgumā ir minētas EU SSR Guinea-Bissau un EU SSR Guinea-Bissau personāla privilēģijas, imunitāte un tiesības, uzņēmējvalsts valdība ir atbildīga par to īstenošanu un to, lai uzņēmējvalsts attiecīgās vietējās iestādes tās ievērotu.
   2.   Šajā nolīgumā nekas nav paredzēts un neko nevar uzskatīt par tādu, kas būtu atkāpe no kādas ES dalībvalsts vai jebkuras citas valsts, kura piedalās EU SSR Guinea-Bissau, tiesībām, kas var būt piešķirtas saskaņā ar citiem nolīgumiem.
   19. pants
   Īstenošanas noteikumi
   Lai īstenotu šo nolīgumu, par operatīviem, administratīviem un tehniskiem jautājumiem misijas vadītājs ar uzņēmējvalsts administratīvajām iestādēm var slēgt īpašus nolīgumus.
   20. pants
   Stāšanās spēkā un izbeigšana
   1.   Šis nolīgums stājas spēkā tā parakstīšanas dienā un paliek spēkā līdz dienai, kad aizbrauc pēdējais EU SSR Guinea-Bissau personāla loceklis, ko EU SSR Guinea-Bissau dara zināmu.
   2.   Neskarot 1. punktu, noteikumus, kas ietverti 4. panta 8. punktā, 5. panta 1. līdz 3. punktā, 5. panta 6. punktā, 5. panta 7. punktā, 6. panta 1. punktā, 6. panta 3. punktā, 6. panta 4. punktā, 6. panta 6. punktā, 6. panta 8. līdz 10. punktā, 13. un 16. pantā, uzskata par spēkā esošiem no dienas, kad izvietots pirmais EU SSR Guinea-Bissau personāla loceklis, ja šī diena bijusi pirms šā nolīguma spēkā stāšanās dienas.
   3.   Šo nolīgumu Puses var grozīt, rakstiski vienojoties.
   4.   Šā nolīguma izbeigšanās neietekmē tiesības vai pienākumus, kas radušies, īstenojot šo nolīgumu pirms tā izbeigšanās.

      Bisavā, 2008. gada 11. jūlijā, divos eksemplāros portugāļu valodā.

            Eiropas Savienības vārdā —
         J.-F. PAROT

            Gvinejas-Bisavas Republikas vārdā —
         M.-C. NOBRE CABRAL

      (1)  OV L 40, 14.2.2008., 11. lpp.


title: Padomes Lēmums ( 2013. gada 7. oktobris ), ar ko ieceļ un nomaina Eiropas Profesionālās izglītības attīstības centra valdes locekļus

text:
               31.10.2013

               LV

               Eiropas Savienības Oficiālais Vēstnesis

               C 317/3

         PADOMES LĒMUMS
   (2013. gada 7. oktobris),
   ar ko ieceļ un nomaina Eiropas Profesionālās izglītības attīstības centra valdes locekļus
   2013/C 317/03
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru, un jo īpaši tās 4. pantu (1),
   ņemot vērā Kipras valdības iesniegto kandidatūru,
   ņemot vērā Latvijas valdības iesniegto kandidatūru,
   tā kā:

               (1)

               Ar 2012. gada 16. jūlija Lēmumu (2) Padome iecēla Eiropas Profesionālās izglītības attīstības centra valdes locekļus uz laikposmu no 2012. gada 18. septembra līdz 2015. gada 17. septembrim.

               (2)

               Centra valdē ir atbrīvojusies Kipras locekļa vieta valdības pārstāvju kategorijā, George PAPAGEORGIOU kungam atkāpjoties no amata.

               (3)

               Centra valdē ir atbrīvojusies Latvijas locekļa vieta valdības pārstāvju kategorijā, Jānim GAIGALA kungam atkāpjoties no amata.

               (4)

               Minētā centra valdes locekļus vajadzētu iecelt uz atlikušo pilnvaru laiku, kas beidzas 2015. gada 17. septembrī,

         IR PIEŅĒMUSI ŠO LĒMUMU.
   Vienīgais pants
   Ar šo turpmāk minētās personas ir ieceltas par Eiropas Profesionālās izglītības attīstības centra valdes locekļiem uz atlikušo pilnvaru laiku līdz 2015. gada 17. septembrim:

      VALDĪBAS PĀRSTĀVJI:

               KIPRA

                  George PANAYIDES kungs

               LATVIJA

                  Sanda LIEPIŅAS kundze

      Luksemburgā, 2013. gada 7. oktobrī

            Padomes vārdā –

            priekšsēdētājs

         J. BERNATONIS

      (1)  OV L 39, 13.2.1975., 1. lpp.

      (2)  OV C 228, 31.7.2012., 3. lpp.


title: Padomes Lēmums (KĀDP) 2017/1869 (2017. gada 16. oktobris) par Eiropas Savienības padomdevēju misiju drošības sektora reformas atbalstam Irākā (EUAM Iraq)

text:
               17.10.2017

               LV

               Eiropas Savienības Oficiālais Vēstnesis

               L 266/12

         PADOMES LĒMUMS (KĀDP) 2017/1869
   (2017. gada 16. oktobris)
   par Eiropas Savienības padomdevēju misiju drošības sektora reformas atbalstam Irākā (EUAM Iraq)
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 42. panta 4. punktu un 43. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2017. gada 19. jūnijā Padome atkārtoti pauda Savienības nesatricināmo atbalstu Irākas vienotībai, suverenitātei un teritoriālajai integritātei un uzsvēra to, cik svarīga Irākas stabilitātei ir drošība un tiesiskums. Padome paziņoja, ka, atbildot uz Irākas iestāžu lūgumu, Savienība apsver iespēju izvietot ES konsultāciju un palīdzības grupu drošības sektora reformai, lai sadarbībā un saskaņotībā ar citiem starptautiskajiem partneriem palīdzētu reformu centienos.

               (2)

               2017. gada 17. jūlijā Padome apstiprināja krīzes pārvarēšanas koncepciju iespējamai civilai KDAP misijai, ar ko atbalstīt drošības sektora reformu Irākā.

               (3)

               Irākas premjerministrs 2017. gada 24. augustā iecerēto misiju atzinīgi novērtēja vēstulē Savienības Augstajai pārstāvei ārlietās un drošības politikas jautājumos (AP).

               (4)

               Pēc Civilās plānošanas un īstenošanas centra direktora ieteikuma misija būtu jāsāk.

               (5)

               Politikas un drošības komitejai (PDK) Padomes un Augstās pārstāves vadībā būtu jāīsteno misijas politiskā kontrole, jānodrošina tai stratēģiskā vadība un jāpieņem attiecīgie lēmumi saskaņā ar Līguma par Eiropas Savienību (LES) 38. panta trešo daļu.

               (6)

               Misijas vajadzībām būtu jāaktivizē Informācijas analīzes un sakaru centrs.

               (7)

               Misija tiks īstenota situācijā, kas var pasliktināties un varētu kavēt LES 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Misija
   Ar šo Savienība izveido Eiropas Savienības padomdevēju misiju drošības sektora reformas atbalstam Irākā (EUAM Iraq) un sāk tās darbību.
   2. pants
   Mērķi

      EUAM Iraq stratēģiskie mērķi ir šādi:

               1)

               sniegt Irākas iestādēm padomus un speciālās zināšanas stratēģiskā līmenī, lai sniegtu ieguldījumu Irākas Nacionālās drošības stratēģijas īstenošanā;

               2)

               analizēt, novērtēt un apzināt iespējas potenciālai tālākai Savienības iesaistei, lai ilgtermiņā atbalstītu drošības sektora reformas vajadzības Irākā;

               3)

               palīdzēt Savienības delegācijai Irākā koordinēt Savienības un dalībvalstu atbalstu drošības sektora reformas jomā Irākā.

         3. pants
   Uzdevumi
   1.   Lai sasniegtu 2. panta 1) punktā izklāstītos mērķus, EUAM Iraq:

               a)

               atbalsta Nacionālo terorisma apkarošanas komiteju Nacionālās terorisma apkarošanas stratēģijas īstenošanā un apakšstratēģiju un rīcības plānu apzināšanā tās īstenošanas nolūkam;

               b)

               atbalsta Iekšlietu ministrijas Plānošanas direktorātu departamenta, tostarp policijas dienestu, institucionālo reformu plānošanā, kas ir daļa no Nacionālās drošības stratēģijas īstenošanas;

               c)

               atbalsta nacionālās stratēģijas izstrādi organizētās noziedzības apkarošanai Iekšlietu ministrijas Organizētās noziedzības apkarošanas departamenta vadībā.

         2.   Lai sasniegtu 2. panta 2) punktā izklāstītos mērķus, EUAM Iraq:

               a)

               veic notiekošo darbību uzskaiti, lai atbalstītu civilo drošības sektoru, tostarp robežu drošību, un apzina gūto pieredzi un trūkumus;

               b)

               koordinācijā ar starptautiskajiem līdzekļu devējiem apzina galvenos projektus, kuri īstermiņā ātri sniegtu rezultātus un kuros Savienības iestādes vai dalībvalstis varētu iesaistītes;

               c)

               apzina vidēja termiņa un ilgtermiņa vajadzības un iespējas turpmākai iesaistei drošības sektora reformas jomā, lai informētu un atbalstītu Savienības politiski stratēģisko plānošanu attiecībā uz šādu iespējamu iesaisti, ja vajadzīgs;

               d)

               kā daļa no kopējā sekretariāta palīdz pārvaldīt un vadīt drošības sektora reformas struktūru.

         3.   EUAM Iraq palīdz Savienības delegācijai Irākā koordinēt Savienības un dalībvalstu atbalstu drošības sektora reformas jomā Irākā.
   4.   EUAM Iraq nodrošina, lai tās uzdevumos būtu integrētas cilvēktiesības un dzimuma aspekti un lai ar tās atbalstu izstrādātā rīcībpolitika un plāni atbilstu starptautiskajiem cilvēktiesību un dzimumu vienlīdzības standartiem un pienākumiem.
   5.   EUAM Iraq nodrošina, lai darbībās, ar ko apkaro organizēto noziedzību, būtu ietverta cīņa pret nelikumīgu migrāciju, ieroču un narkotiku kontrabandu, kibernoziedzību un kultūras vērtību nelikumīgu tirdzniecību un iznīcināšanu. Pēdējā no minētajām tiks cieši koordinēta ar visiem attiecīgajiem uz vietas esošajiem rīcībspēkiem, jo īpaši ar UNESCO un globālo koalīciju.
   6.   EUAM Iraq neveic nekādas izpildfunkcijas.
   4. pants
   Komandķēde un struktūra
   1.   EUAM Iraq kā krīzes pārvarēšanas operācijai ir vienota komandķēde.
   2.   EUAM Iraq štābs atrodas Bagdādē.
   3.   EUAM Iraq struktūru nosaka saskaņā ar tās plānošanas dokumentiem.
   5. pants
   Civilās operācijas komandieris
   1.   EUAM Iraq civilais operāciju komandieris ir Civilās plānošanas un īstenošanas centra (CPĪC) direktors. CPĪC ir civilās operācijas komandiera rīcībā, lai plānotu un vadītu EUAM Iraq.
   2.   Civilais operāciju komandieris īsteno EUAM Iraq vadību un kontroli stratēģiskā līmenī Politikas un drošības komitejas (PDK) politiskā uzraudzībā un saskaņā ar tās stratēģiskajām norādēm un Savienības Augstā pārstāvja ārlietās un drošības politikas jautājumos (AP) vispārējā pakļautībā.
   3.   Civilās operācijas komandieris nodrošina, lai tiktu pienācīgi un efektīvi īstenoti Padomes un PDK lēmumi attiecībā uz operāciju norisi, tostarp vajadzības gadījumā dodot norādījumus stratēģiskajā līmenī misijas vadītājam un sniedzot viņam ieteikumus un tehnisku atbalstu. Civilās operācijas komandieris ar AP starpniecību sniedz ziņojumus Padomei.
   4.   Viss norīkotais personāls attiecīgi paliek pilnīgā norīkotājas valsts iestāžu pakļautībā saskaņā ar valsts noteikumiem, attiecīgās Savienības iestādes pakļautībā vai Eiropas Ārējās darbības dienesta (EĀDD) pakļautībā. Minētās iestādes nodod sava personāla darbības kontroli (OPCON) civilās operācijas komandierim.
   5.   Civilās operācijas komandieris nes vispārēju atbildību, lai tiktu nodrošināta pienācīga Savienības rūpības pienākuma izpilde.
   6.   Civilais operāciju komandieris un Savienības delegācijas Irākā vadītājs pēc vajadzības savstarpēji konsultējas.
   6. pants
   Misijas vadītājs
   1.   Ar šo Markus RITTER kungs tiek iecelts par misijas vadītāju.
   2.   Misijas vadītājs operācijas vietā uzņemas atbildību par EUAM Iraq un īsteno tās vadību un kontroli. Misijas vadītājs atrodas civilās operācijas komandiera tiešā pakļautībā un darbojas saskaņā ar viņa dotajiem norādījumiem.
   3.   Misijas vadītājs savas atbildības jomā pārstāv EUAM Iraq.
   4.   Misijas vadītājs nes atbildību par EUAM Iraq administratīvajos un apgādes jautājumos, tostarp atbildību par EUAM Iraq rīcībā nodotiem līdzekļiem, resursiem un informāciju. Misijas vadītājs, uzņemoties vispārēju atbildību, pārvaldības uzdevumus personāla un finanšu lietās var deleģēt EUAM Iraq personāla locekļiem.
   5.   Misijas vadītājs ir atbildīgs par EUAM Iraq personāla disciplināro kontroli. Norīkotā personāla disciplināro uzraudzību attiecīgi īsteno norīkotājas valsts iestādes saskaņā ar valsts noteikumiem, attiecīgā Savienības iestāde vai EĀDD.
   6.   Misijas vadītājs nodrošina atbilstīgu misijas EUAM Iraq atpazīstamību.
   7.   Misijas vadītājs vajadzības gadījumā koordinē darbības ar citiem uz vietas esošajiem Savienības rīcībspēkiem. Misijas vadītājs, neskarot komandķēdi, saņem politiskus vietēja līmeņa norādījumus no Savienības delegācijas Irākā vadītāja.
   7. pants
   Personāls
   1.   EUAM Iraq galvenokārt veido personāls, ko norīko dalībvalstis, Savienības iestādes vai EĀDD. Katra dalībvalsts, katra Savienības iestāde un EĀDD sedz ar savu norīkoto personālu saistītās izmaksas, tostarp ceļa izdevumus uz dislokācijas vietu un no tās, algas, medicīniskās aprūpes izdevumus un pabalstus, izņemot attiecīgās dienasnaudas.
   2.   Attiecīgi dalībvalsts, Savienības iestāde vai EĀDD atbild par to prasību izskatīšanu, kas saistītas ar norīkojumu un ko iesniedz norīkotā personāla loceklis vai kas iesniegtas par viņu, kā arī par lietas ierosināšanu pret šādām personām.
   3.   Ja dalībvalstu norīkotais personāls nevar nodrošināt vajadzīgās funkcijas, EUAM Iraq uz līguma pamata var pieņemt darbā starptautisku un vietēju personālu. Izņēmuma kārtā un pienācīgi pamatotos gadījumos, ja nav pieejami kvalificēti kandidāti no dalībvalstīm, vajadzības gadījumā uz līguma pamata var pieņemt darbā to trešo valstu valstspiederīgos, kas ņem dalību misijā.
   4.   Starptautiskā un vietējā personāla nodarbināšanas kārtību un tiesības un pienākumus nosaka līgumos starp EUAM Iraq un attiecīgajiem personāla locekļiem.
   8. pants
   EUAM Iraq un tās personāla statuss

      EUAM Iraq un tās personāla statusu, tostarp attiecīgā gadījumā privilēģijas, imunitāti un citas garantijas, kas vajadzīgas EUAM Iraq izpildei un sekmīgai darbībai, paredz nolīgumā, ko slēdz, ievērojot LES 37. pantu, saskaņā ar Līguma par Eiropas Savienības darbību 218. pantā noteikto procedūru.
   9. pants
   Politiskā kontrole un stratēģiskā vadība
   1.   Atrodoties Padomes un AP pakļautībā, PDK politiski kontrolē un stratēģiski vada EUAM Iraq. Ar šo Padome pilnvaro PDK šim nolūkam pieņemt attiecīgus lēmumus saskaņā ar LES 38. panta trešo daļu. Šajā pilnvarojumā ietver pilnvaras pēc AP priekšlikuma iecelt amatā misijas vadītāju un pilnvaras grozīt operācijas plānu (OPLAN). Padome saglabā pilnvaras pieņemt lēmumus par EUAM Iraq mērķiem un tās izbeigšanu.
   2.   PDK regulāri sniedz ziņojumus Padomei.
   3.   PDK regulāri un pēc vajadzības no civilās operācijas komandiera un misijas vadītāja saņem ziņojumus par jautājumiem, kas ietilpst viņu kompetences jomās.
   10. pants
   Trešo valstu dalība
   1.   Neskarot Savienības lēmumu pieņemšanas autonomiju un tās vienoto iestāžu sistēmu, trešās valstis var tikt uzaicinātas dot ieguldījumu EUAM Iraq ar noteikumu, ka tās sedz ar savu norīkoto personālu saistītās izmaksas, tostarp algas, visu risku apdrošināšanu, dienasnaudas un ceļa izdevumus uz Irāku un no tās, un ka tās pēc vajadzības piedalās EUAM Iraq darbības izmaksu segšanā.
   2.   Tām trešām valstīm, kas sniedz ieguldījumu EUAM Iraq, ir tādas pašas tiesības un pienākumi attiecībā uz EUAM Iraq ikdienas vadību kā dalībvalstīm.
   3.   Ar šo Padome pilnvaro PDK pieņemt attiecīgus lēmumus par piedāvāto ieguldījumu pieņemšanu un par Ieguldītāju komitejas izveidi.
   4.   Sīki izstrādātu kārtību trešo valstu dalībai paredz saskaņā ar LES 37. pantu noslēgtos nolīgumos. Ja Savienība un kāda trešā valsts noslēdz vai ir noslēgušas nolīgumu, ar kuru izveido satvaru minētās trešās valsts dalībai Savienības krīzes pārvarēšanas operācijās, minētā nolīguma noteikumus piemēro saistībā ar EUAM Iraq.
   11. pants
   Drošība
   1.   Civilās operācijas komandieris vada drošības pasākumu plānošanu, ko veic misijas vadītājs, un nodrošina, ka EUAM Iraq tos pareizi un efektīvi īsteno, saskaņā ar 5. pantu.
   2.   Misijas vadītājs ir atbildīgs par EUAM Iraq drošību un par EUAM Iraq piemērojamo minimālo drošības prasību ievērošanas nodrošināšanu saskaņā ar Savienības politiku par tā personāla drošību, ko izvieto ārpus Savienības, lai veiktu operācijas saskaņā ar LES V sadaļu un to papildinošiem instrumentiem.
   3.   Misijas vadītājam palīdz misijas drošības amatpersona, kas ir pakļauta misijas vadītājam un uztur ciešas darba attiecības arī ar EĀDD.
   4.   Pirms pienākumu izpildes sākšanas EUAM Iraq personāls saskaņā ar OPLAN piedalās obligātās drošības apmācībās. Tāpat personālam darbības vietā regulāri nodrošina prasmes nostiprinošas mācības, ko organizē misijas drošības amatpersona.
   5.   Misijas vadītājs nodrošina ES klasificētās informācijas aizsardzību saskaņā ar Padomes Lēmumu 2013/488/ES (1).
   12. pants
   Informācijas analīzes un sakaru centrs

      EUAM Iraq vajadzībām tiek aktivizēts Informācijas analīzes un sakaru centrs.
   13. pants
   Juridiskā kārtība

      EUAM Iraq ir tiesības veikt pakalpojumu un piegāžu iepirkumus, slēgt līgumus un administratīvas vienošanās, nodarbināt personālu, turēt bankas kontus, iegādāties un atsavināt aktīvus un izpildīt savas saistības, un būt par pusi tiesas procesos, ja tas vajadzīgs, lai īstenotu šo lēmumu.
   14. pants
   Finansiālā kārtība
   1.   Finanšu atsauces summa, kas paredzēta, lai ar misiju saistītus izdevumus segtu no 2017. gada 16. oktobra līdz 2018. gada 17. oktobrim, ir EUR 14 000 000. Par finanšu atsauces summu jebkuram turpmākam laikposmam lēmumu pieņem Padome.
   2.   Visus izdevumus pārvalda saskaņā ar noteikumiem un procedūrām, ko piemēro Savienības vispārējam budžetam. Fizisku un juridisku personu dalība procedūrās, ar ko EUAM Iraq piešķir iepirkuma līgumu slēgšanas tiesības, ir bez ierobežojumiem. Turklāt EUAM Iraq iegādātajām precēm netiek piemēroti izcelsmes noteikumi. Pēc tam, kad Komisija to apstiprina, EUAM Iraq var noslēgt tehniskus nolīgumus ar dalībvalstīm, uzņēmējvalsti, iesaistītām trešām valstīm un citiem starptautiskiem dalībniekiem par iekārtu, pakalpojumu un telpu nodrošināšanu EUAM Iraq vajadzībām.
   3.   EUAM Iraq ir atbildīga par sava budžeta izpildi. Šajā nolūkā EUAM Iraq paraksta vienošanos ar Komisiju.
   4.   EUAM Iraq ir Komisijas pārraudzībā un tai ziņo par pilnīgi visiem pasākumiem, kas veikti saistībā ar vienošanos.
   5.   Finansiālā kārtība respektē 4., 5. un 6. pantā paredzēto komandķēdi un EUAM Iraq operatīvās vajadzības.
   6.   Ar EUAM Iraq saistītie izdevumi ir attiecināmi no šā lēmuma pieņemšanas dienas.
   15. pants
   Savienības reakcijas un koordinācijas saskaņotība
   1.   AP nodrošina šā lēmuma īstenošanas saskaņotību ar Savienības ārējo darbību kopumā, tostarp ar Savienības attīstības programmām.
   2.   Neskarot komandķēdi, misijas vadītājs cieši koordinē darbības ar Savienības delegāciju Irākā, lai nodrošinātu, ka Savienības darbība Irākā ir saskaņota.
   3.   Misijas vadītājs cieši koordinē darbības ar dalībvalstu misiju vadītājiem, kas atrodas Irākā.
   16. pants
   Informācijas izpaušana
   1.   AP ir pilnvarots attiecīgos gadījumos un atbilstoši EUAM Iraq vajadzībām ar šo lēmumu saistītām trešām valstīm saskaņā ar Lēmumu 2013/488/ES nodot EUAM Iraq vajadzībām sagatavotu ES klasificēto informāciju ar klasifikācijas pakāpi līdz “CONFIDENTIEL UE/EU CONFIDENTIAL”.
   2.   Konkrētu un steidzamu operatīvu vajadzību gadījumā AP ir arī pilnvarots uzņēmējvalstij saskaņā ar Lēmumu 2013/488/ES nodot EUAM Iraq vajadzībām sagatavotu ES klasificēto informāciju ar klasifikācijas pakāpi līdz “RESTREINT UE/EU RESTRICTED”. Šajā nolūkā sagatavo vienošanos starp AP un kompetentajām uzņēmējvalsts iestādēm.
   3.   AP ir pilnvarots nodot ar šo lēmumu saistītām trešām valstīm ES neklasificētos dokumentus, kuri saistīti ar Padomes apspriedēm attiecībā uz EUAM Iraq un uz kuriem saskaņā ar Padomes reglamenta (2) 6. panta 1. punktu attiecas pienākums ievērot dienesta noslēpumu.
   4.   Šā panta 1., 2. un 3. punktā minētās pilnvaras un pilnvaras slēgt vienošanās AP var deleģēt savā pakļautībā esošām personām, civilajam operāciju komandierim un misijas vadītājam saskaņā ar Lēmuma 2013/488/ES VI pielikuma VII iedaļu.
   17. pants
   Stāšanās spēkā un darbības ilgums
   Šis lēmums stājas spēkā tā pieņemšanas dienā.
   To piemēro līdz 2018. gada 17. oktobrim.

      Luksemburgā, 2017. gada 16. oktobrī

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2013/488/ES (2013. gada 23. septembris) par drošības noteikumiem ES klasificētas informācijas aizsardzībai (OV L 274, 15.10.2013., 1. lpp.).

      (2)  Padomes Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).


title: Komisijas Lēmums (ES) 2016/1621 (2016. gada 7. septembris), ar ko pieņem akreditācijas un licencēšanas iestādēm paredzēto paziņojumu sniegšanas norādījumus vides verificētājiem, kuri darbojas dalībvalstī, kas nav viņu akreditēšanas vai licencēšanas dalībvalsts saskaņā ar Eiropas Parlamenta un Padomes Regulu (EK) Nr. 1221/2009 (izziņots ar doukumenta numuru C(2016) 5648) (Dokuments attiecas uz EEZ)

text:
               9.9.2016

               LV

               Eiropas Savienības Oficiālais Vēstnesis

               L 242/32

         KOMISIJAS LĒMUMS (ES) 2016/1621
   (2016. gada 7. septembris),
   ar ko pieņem akreditācijas un licencēšanas iestādēm paredzēto paziņojumu sniegšanas norādījumus vides verificētājiem, kuri darbojas dalībvalstī, kas nav viņu akreditēšanas vai licencēšanas dalībvalsts saskaņā ar Eiropas Parlamenta un Padomes Regulu (EK) Nr. 1221/2009

         (izziņots ar doukumenta numuru C(2016) 5648)

   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 25. novembra Regulu (EK) Nr. 1221/2009 par organizāciju brīvprātīgu dalību Kopienas vides vadības un audita sistēmā (EMAS), kā arī par Regulas (EK) Nr. 761/2001 un Komisijas Lēmumu 2001/681/EK un 2006/193/EK atcelšanu (1), un jo īpaši tās 30. panta 6. punktu,
   tā kā:

               (1)

               Lai savstarpēji saskaņotu dažādās procedūras, ko izmanto vides verificētāju akreditācijas vai licencēšanas un uzraudzības iestādes, Regulas (EK) Nr. 1221/2009 30. panta 3. punkts paredz iespēju Akreditācijas un licencēšanas iestāžu forumā izstrādāt norādījumus jautājumos, kas ir akreditācijas un licencēšanas iestāžu kompetencē.

               (2)

               Vides verificētājiem, kuri darbojas citā dalībvalstī, saskaņā ar Regulas (EK) Nr. 1221/2009 24. pantu savas darbības ir jāpaziņo attiecīgajām akreditācijas un licencēšanas iestādēm.

               (3)

               Praksē piemērojot šo paziņošanas procedūru, ir atklājies, ka individuālu akreditācijas un licencēšanas iestāžu reakcija gadījumos, kad vides verificētāji nepilda paziņošanas pienākumu, ir atšķirīga. Tāpēc ir vajadzīgi papildu norādījumi, kas nodrošinātu paziņošanas procedūras konsekventu piemērošanu attiecībā uz vides verificētājiem, kuri ir akreditēti vai licencēti vienā dalībvalstī, bet verifikācijas un apstiprināšanas darbības veic citā dalībvalstī.

               (4)

               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1221/2009 49. pantu,

         IR PIEŅĒMUSI ŠO LĒMUMU.
   1. pants
   Saskaņā ar Regulu (EK) Nr. 1221/2009 pieņem pielikumā pievienotos akreditācijas un licencēšanas iestādēm paredzēto paziņojumu sniegšanas norādījumus vides verificētājiem.
   2. pants
   Šis lēmums ir adresēts dalībvalstīm.

      Briselē, 2016. gada 7. septembrī

            Komisijas vārdā –

            Komisijas loceklis

         Karmenu VELLA

      (1)  OV L 342, 22.12.2009., 1. lpp.

      PIELIKUMS

         Akreditācijas vai licencēšanas iestādēm paredzēto paziņojumu sniegšanas norādījumi vides verificētājiem, kuri darbojas dalībvalstī, kas nav viņu akreditēšanas vai licencēšanas dalībvalsts saskaņā ar Regulu (EK) Nr. 1221/2009

      IEVADS
      Šo norādījumu mērķis ir [dalībvalstīm] savstarpēji saskaņot paziņošanas procedūras, kas jāievēro vides verificētājiem, kuri darbojas dalībvalstī, kas nav viņu akreditēšanas vai licencēšanas dalībvalsts.
      1.   Pirms paziņošanas

      1.1.   Akreditācijas vai licencēšanas iestāde publisko un dara viegli pieejamas savas paziņošanas procedūras, kas jāievēro vides verificētājiem, kuri ir akreditēti citā dalībvalstī. Publiski pieejamajā informācijā par šīm procedūrām precizē arī maksas (izņemot ceļa izdevumus), ko akreditācijas vai licencēšanas iestāde iekasē par paziņošanu un uzraudzību.
      1.2.   Akreditācijas vai licencēšanas iestāde, kas piešķīrusi akreditāciju vai licenci, prasa, lai tās akreditētie vai licencētie vides verificētāji pirms verificēšanas un apstiprināšanas darbību sākšanas dalībvalstī, kas nav akreditācijas vai licencēšanas dalībvalsts, būtu ievērojuši 24. panta 1. punktā paredzēto paziņošanas procedūru. Kad akreditācijas vai licencēšanas iestāde īsteno tās akreditēto vai licencēto vides verificētāju uzraudzību, tā turklāt pārliecinās, ka gadījumā, ja vides verificētājs darbojas citā dalībvalstī, tas ir izpildījis Regulā (EK) Nr. 1221/2009 noteiktās paziņošanas prasības.
      1.3.   Akreditācijas vai licencēšanas iestāde iesaka tās akreditētajiem vai licencētajiem vides verificētājiem informēt savu klientu organizācijas par to, ka viņiem ir jātiek uzraudzītiem saskaņā ar Regulas (EK) Nr. 1221/2009 23. panta 6. punktu un ka atteikums atļaut šādu uzraudzību var kļūt par organizācijas nereģistrēšanas cēloni.
      2.   Paziņojuma saturs

      2.1.   Regulas (EK) Nr. 1221/2009 24. panta 1. punktā izklāstītās paziņošanas prasības uzskata par izpildītām, ja ir iesniegta šāda informācija:

                  a)

                  akreditācijas vai licences dati un pierādījumi tam, ka akreditācija vai licence ir derīga un nav apturēta vai atsaukta un ka tā atbilst konkrētajām verificējamās vai apstiprināmās organizācijas darbībām;

                  b)

                  grupas personālsastāvs un kompetence, jo īpaši zināšanas par tiesiskajām prasībām vides jomā un tās dalībvalsts oficiālās valodas zināšanas, kurā verificēšana un apstiprināšana būtu jāveic;

                  c)

                  vajadzības gadījumā – personāla dokumenti, piemēram, informācija par atbilstošu kvalifikāciju, apmācību un pieredzi attiecībā uz verificējamo ekonomikas jomu;

                  d)

                  verificēšanas un apstiprināšanas laiks un vieta, tostarp vides verificētāja apmeklējums organizācijā un visi posmi pirms un pēc minētā apmeklējuma, kā noteikts Regulas (EK) Nr. 1221/2009 25. pantā;

                  e)

                  verificējamās vai apstiprināmās organizācijas adrese un kontaktinformācija, tostarp visiem objektiem un darbībām, kuras ietilpst verifikācijas vai apstiprināšanas tvērumā, un darbinieku skaits.

            Papildu prasības, kas minētas c) apakšpunktā, pamato, ņemot vērā konkrēto situāciju, un tās nedrīkst ierobežot vides verificētāja tiesības sniegt pakalpojumus dalībvalstī, kas nav dalībvalsts, kurā viņam piešķirta akreditācija vai licence.
      2.2.   Ja paziņojums atbilst paziņošanas prasībām, kas noteiktas Regulas (EK) Nr. 1221/2009 24. panta 1. punktā, akreditācijas vai licencēšanas iestāde pirms Regulas (EK) Nr. 1221/2009 25. pantā aprakstīto verificēšanas vai apstiprināšanas darbību sākuma par to informē vides verificētāju. Ja iespējams, šādu informāciju sniedz divas nedēļas pirms verificēšanas un apstiprināšanas darbību sākuma. Vienlaikus akreditācijas vai licencēšanas iestāde informē vides verificētāju par ieplānotās uzraudzības apjomu un saturu un ar to saistītajām izmaksām.
      2.3.   Ja akreditācijas vai licencēšanas iestādei kļūst zināms, ka verificēšanas un apstiprināšanas darbības tiks vai jau tiek veiktas bez paziņošanas, akreditācijas vai licencēšanas iestāde vides verificētājam atgādina par Regulas (EK) Nr. 1221/2009 prasībām attiecībā uz paziņošanu konkrētajā valstī (sk. 2.1. punktu).
      Ja informāciju, kas minēta Regulas (EK) Nr. 1221/2009 24. panta 1. punktā, nesniedz noteiktajā termiņā vai ja paziņojums neatbilst paziņošanas prasībām, kas izklāstītas minētajā pantā, piemēro šo norādījumu 3.1. punktu.
      2.4.   Tā kā paziņošanas iznākums varētu ietekmēt verifikācijas un apstiprināšanas procesu, akreditācijas vai licencēšanas iestāde iesaka verificētājam informēt savu klientu par paziņošanas iznākumu.
      3.   Paziņošanas procedūras neievērošanas sekas

      3.1.   Ja paziņojums neatbilst paziņošanas prasībām, kas izklāstītas Regulas (EK) Nr. 1221/2009 24. panta 1. punktā, akreditācijas un licencēšanas iestāde ievēro 3.1.1.–3.1.4. punktā paredzēto procedūru.
      3.1.1.   Ja informācija par akreditāciju vai licenci, kompetenci, verificēšanas un apstiprināšanas laiku un vietu, organizācijas adresi un kontaktinformāciju, zināšanām par tiesiskajām prasībām vides jomā un tās dalībvalsts oficiālās valodas pārvaldīšanu, kurā verifikācijai vai apstiprināšanai būtu jānotiek, un – attiecīgā gadījumā – par grupas personālsastāvu nav norādīta vai nav sniegta savlaicīgi, vides verificētāju pēc iespējas drīzāk informē par trūkstošo informāciju un paziņojuma sniegšanas termiņa neievērošanu.
      3.1.2.   Ja akreditācijas vai licencēšanas iestāde uzskata, ka trūkstošā informācija neliedz apmierinoši uzraudzīt vides verificētāju, akreditācijas vai licencēšanas iestāde uzskata paziņojumu par uzraudzības darbību izpildei pietiekošu un lūdz vides verificētāju sniegt trūkstošo informāciju vēlākā posmā. Vides verificētājam par šo lēmumu paziņo savlaicīgi un pirms verifikācijas un apstiprināšanas.
      3.1.3.   Ja akreditācijas vai licencēšanas iestāde uzskata, ka tā nav saņēmusi informāciju, kas ir būtiska, lai apmierinoši uzraudzītu verificēšanas vai apstiprināšanas darbību (piemēram, nav norādīts verificēšanas vai apstiprināšanas darbības laiks un vieta, organizācijas adrese un kontaktinformācija, vides verificētāja akreditācijas vai licences dati, grupas personālsastāvs vai grupas kompetence, jo īpaši zināšanas par tiesiskajām prasībām un tās dalībvalsts oficiālās valodas pārvaldīšanu, kurā verifikācijai vai apstiprināšanai būtu jānotiek), akreditācijas vai licencēšanas iestāde vides verificētāju informē par to, ka tā uzskata paziņojumu par nepietiekošu, ka tāpēc nav iespējams nodrošināt apmierinošu uzraudzību un ka gadījumā, ja verifikācija un apstiprināšana notiks pirms trūkstošās informācijas iesniegšanas, tā ieteiks kompetentajai iestādei konkrēto organizāciju nereģistrēt.
      3.1.4.   Ja akreditācijas vai licencēšanas iestāde nolemj ieteikt kompetentajai iestādei organizāciju nereģistrēt, par to paziņo vides verificētājam, akreditācijas vai licencēšanas iestādei, kas piešķīrusi akreditāciju vai licenci, (ja iespējams) konkrētajai organizācijai, kā arī kompetentajai iestādei.


title: 2007/3/EK,Euratom: Padomes Lēmums ( 2007. gada 1. janvāris ), ar ko ieceļ Eiropas Ekonomikas un sociālo lietu komitejas locekļus no Bulgārijas un Rumānijas

text:
               4.1.2007

               LV

               Eiropas Savienības Oficiālais Vēstnesis

               L 1/6

      PADOMES LĒMUMS

   (2007. gada 1. janvāris),
   ar ko ieceļ Eiropas Ekonomikas un sociālo lietu komitejas locekļus no Bulgārijas un Rumānijas
   (2007/3/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 259. pantu,
   ņemot vērā Eiropas Atomenerģijas kopienas dibināšanas līgumu, un jo īpaši tā 167. pantu,
   ņemot vērā Bulgārijas un Rumānijas Pievienošanās aktu, un jo īpaši tā 12. un 48. pantu,
   ņemot vērā Bulgārijas Republikas un Rumānijas valdību priekšlikumus,
   ņemot vērā Komisijas atzinumu,
   tā kā:

               (1)

               Ar Padomes Lēmumiem 2006/524/EK, Euratom
                   (1), 2006/651/EK, Euratom
                   (2) un 2006/703/EK, Euratom
                   (3) tika iecelti Eiropas Ekonomikas un sociālo lietu komitejas locekļi laikposmam no 2006. gada 21. septembra līdz 2010. gada 20. septembrim.

               (2)

               Pēc Bulgārijas Republikas un Rumānijas pievienošanās Eiropas Savienībai Eiropas Ekonomikas un sociālo lietu komitejas sastāvs ir jāpapildina, ieceļot divdesmit septiņus locekļus, kas pārstāv pilsoniskās sabiedrības dažādas ekonomiskās un sociālās grupas,

         IR PIEŅĒMUSI ŠO LĒMUMU.
   1. pants
   Ar šo personas, kuras norādītas pielikumā, ieceļ par Eiropas Ekonomikas un sociālo lietu komitejas locekļiem ar pilnvaru laiku līdz 2010. gada 20. septembrim.
   2. pants
   Šis lēmums stājas spēkā tā pieņemšanas dienā.
   To piemēro no 2007. gada 1. janvāra.

      Briselē, 2007. gada 1. janvārī

            Padomes vārdā —

            priekšsēdētājs

         F.-W. STEINMEIER

      (1)  OV L 207, 28.7.2006., 30. lpp.

      (2)  OV L 269, 28.9.2006., 13. lpp.

      (3)  OV L 291, 21.10.2006., 33. lpp.

      PIELIKUMS
      BULGĀRIJAS REPUBLIKA

                     Ms Milena ANGELOVA

                     Executive Director of the Bulgarian Industrial Capital Association

                     Prof. Nansen BEHAR, PhD

                     Member of the Managing Board of the Union for Private Economic Enterprise

                     Mr Bojidar DANEV

                     Chairman of the Bulgarian Industrial Association

                     Mr Plamen DIMITROV

                     Vice President of the Confederation of Independent Trade Unions in Bulgaria

                     Mr Liubomir HADJIYSKI

                     Deputy Chairman of the Economic Commission at the Bulgarian Union of Private Entrepreneurs “Vuzrazdane”

                     Dr. Jeliazko HRISTOV

                     President of the Confederation of Independent Trade Unions in Bulgaria

                     Mr Dimitar MANOLOV

                     Vice President of the Confederation of Labour “Podkrepa”

                     Mr Veselin MITOV

                     Head of the International Policy Department of the Confederation of Labour “Podkrepa”

                     Ms Donka SOKOLOVA

                     Representative of the Democratic Union of Women

                     Ms Ludmilla TODOROVA

                     Representative of the Bulgarian Farmers Association

                     Ms Andriana TOSHEVA

                     Executive Director of the Confederation of Employers and Industrialists in Bulgaria

                     Mr Plamen ZAHARIEV

                     Representative of the National Council of and for People with Disabilities

            RUMĀNIJA

                     Mme Lavinia ANDREI

                     Président,

                     Fondation Terra Mileniul IU

                     Mme Ana BONTEA

                     Directrice du Département Juridique et Dialogue Social,

                     Conseil National des Petites et Moyennes Entreprises Privées de Roumanie

                     M. Petru Sarin DANDEA

                     Vice-président,

                     Confédération Nationale Syndicale “CartelALFA”

                     M. Dumitru FORNEA

                     Chef du Département Relations Internationales,

                     Confédération Syndicale Nationale MERIDIAN

                     M. Minel IVAȘCU

                     Vice-président,

                     Bloc National Syndical

                     M. Eugen LUCAN

                     Président,

                     Association Angel

                     M Mihai MANOLIU

                     Secrétaire Général,

                     Alliance des Confédérations Patronales de Roumanie

                     M. Radu NICOSEVICI

                     Président,

                     Association Academia de Advocacy

                     M. Marius Eugen OPRAN

                     Président Exécutif,

                     Union Générale des Industriels de Roumanie – 1903(UGIR – 1903)

                     M. Cristian PARVULESCU

                     Président,

                     Association Pro Democratia

                     M. Marius PETCU

                     Président,

                     Confédération Nationale des Syndicats Libres de Roumanie – FRĂȚIA

                     M. Aurel Laurențiu PLOȘCEANU

                     Vice-président,

                     Association Roumaine des Entrepreneurs de Bâtiments

                     M. Sabin RUSU

                     Secrétaire Général,

                     Confédération des Syndicats Démocratiques de Roumanie

                     M. Ionut SIBIAN

                     Directeur exécutif,

                     Fondation pour le Développement de la Société Civile

                     M. Ștefan VARFALVI

                     Président,

                     Association Permanente UGIR


title: Padomes Lēmums (ES) 2016/333 (2016. gada 4. marts), ar ko ieceļ Reģionu komitejas locekli, ko izvirzījusi Vācijas Federatīvā Republika

text:
               9.3.2016

               LV

               Eiropas Savienības Oficiālais Vēstnesis

               L 62/16

         PADOMES LĒMUMS (ES) 2016/333
   (2016. gada 4. marts),
   ar ko ieceļ Reģionu komitejas locekli, ko izvirzījusi Vācijas Federatīvā Republika
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Vācijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Dagmar MÜHLENFELD kundzes pilnvaru termiņa beigām ir atbrīvojusies Reģionu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekli tiek iecelts:

               —

                  Joachim WOLBERGS kungs, Oberbürgermeister der Stadt Regensburg.

         2. pants
   Šis lēmums stājas spēkā tā pieņemšanas dienā.

      Briselē, 2016. gada 4. martā

            Padomes vārdā –

            priekšsēdētāja

         S.A.M. DIJKSMA

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).